Melaka pertingkat kualiti khidmat bas henti-henti

Ketua Menteri Melaka, Datuk Seri Utama Sulaiman Md Ali berkata, untuk itu, Panorama Melaka Sdn Bhd (Panorama) telah membeli 24 buah bas baharu menjadikan keseluruhan 43 buah bas yang mula beroperasi bulan ini dan akan bergerak dengan kapasiti maksima menjelang bulan depan.

Jumlah itu, katanya jauh melebihi bilangan ketika era pemerintahan terdahulu yang menyaksikan hanya 33 buah bas disediakan iaitu selepas 8 Mei 2018.

“Saya difahamkan sebanyak 24 buah bas telah dibeli bagi melayakkan Panorama memperoleh dana Interim Stage Bus Support Fund (ISBSF) bagi meningkatkan kualiti perkhidmatan bas henti-henti untuk 17 laluan di seluruh Negeri Melaka.

“Untuk makluman semua, dana ini adalah daripada kerajaan Persekutuan yang disalurkan melalui Agensi Pengangkutan Awam Darat Malaysia (APAD) dengan syarat perlu memiliki bas sendiri.

“Alhamdulillah, saya dimaklumkan proses pemerolehan dan sewa beli (hire purchase) telah mula dilaksanakan sejak penghujung tahun 2020 yang mana mulai bulan September 2021, Panorama telah mula menerima bas-bas baharu ini secara berperingkat dan akan lengkap sepenuhnya menjelang Disember nanti,” katanya.

Hadir sama, Exco Pengangkutan negeri yang juga Pengerusi Lembaga Pengarah Panorama, Datuk Roslan Ahmad dan Pengurus Besar Panorama, Datuk Abu Bakar Abdul.

Mengulas lanjut, beliau berkata, dalam usaha menjaga kepentingan rakyat khususnya golongan B40, kerajaan negeri juga telah membatalkan pembelian saham Panorama oleh syarikat swasta yang dibuat kerajaan terdahulu.

Jelasnya, perkara itu dilakukan bagi membolehkan kerajaan negeri memantau dan menyelia pengurusan perkhidmatan pengangkutan awam di negeri ini dengan lebih efektif.

“Saya yakin, perkhidmatan bas henti-henti ini bakal menjadi satu lagi titik permulaan yang positif yang mana ia adalah model perniagaan yang terbaik dan mengikut syarat yang telah ditetapkan oleh APAD.

“Di samping itu, dalam memperkasakan kualiti perkhidmatan bas awam ini, kerajaan negeri melalui Panorama Melaka juga terlibat sama dalam ‘Smart Mobility’ yang terkandung di dalam Smart Melaka Blueprint 2035, dan Global Future Cities Program (GFCP) untuk pelaksanaan pelan induk Rangkaian Bas Hijau dan Pelan Mobiliti Bersepadu Bandar Warisan.

“Di sudut yang sama, usaha ini juga seiring dengan perancangan yang menyeluruh untuk Melaka dan meletakkan Panorama Melaka di satu tahap dan kelas yang sama seperti perkhidmatan bas awam di negara-negara maju,” katanya lagi.


Jentera Pemuda BN sedia redah banjir hadapi PRU15

Pengerusi BN Datuk Seri Dr Ahmad Zahid Hamidi berkata sekiranya ditakdirkan PRU15 diadakan hujung tahun ini meskipun beberapa negeri sering dilanda banjir dalam tempoh tersebut, jentera Pemuda gabungan politik itu tetap bersedia mengharunginya.

“Kita tahu ada kekangan, akhir tahun ini ada banjir, ada hujan lebat, ada monsun timur laut tetapi kalau Perdana Menteri (Datuk Seri Ismail Sabri Yaakob) bubar masa banjir pun, kita sanggup redah banjir,” katanya ketika berucap melancarkan Jentera Pemuda BN di Stadium Titiwangsa di sini hari ini.

Selain Ismail Sabri, turut hadir Timbalan Pengerusi BN Datuk Seri Mohamad Hasan, Presiden MCA Datuk Seri Dr Wee Ka Siong dan Presiden MIC Tan Sri S A Vigneswaran.

Presiden UMNO itu juga berkata beliau yakin BN mampu menawan Putrajaya pada PRU15 berdasarkan semangat yang ada pada Pemuda gabungan politik tersebut dibantu jentera Wanita dan Puteri.

“Kita kena buat pendekatan hibrid jangan sasar Pemuda sahaja, ini mesti dilakukan koordinasi secara hibrid, mesti berganding bahu untuk menentukan semua jentera digerakkan untuk memperkenal calon-calon BN,” katanya.

Ahmad Zahid juga berkata kesiapsiagaan jentera BN dari segi perkakasan tempur untuk berdepan perang maya mesti diperkukuh selain menjawab sebarang isu dengan segera. – BERNAMA


Isu global punca harga baja, jagung bijian melambung tinggi

Timbalan Menteri Pertanian dan Industri Makanan (MAFI) I, Datuk Seri Ahmad Hamzah berkata, negara pengeluar seperti China mempunyai masalah dalam pembuatan baja ekoran desakan mengenai isu pengeluaran karbon (carbon emission).

Katanya, selain China, terdapat juga negara-negara pengeluar lain yang turut mendapat desakan yang sama malahan terdapat negara pengeluar yang sedang bergolak dengan peperangan dan terpaksa menghentikan pembuatan.

“Harga baja melambung tinggi disebabkan baja ini sebenarnya ‘raw material import’ dari luar negara, dan negara-negara yang kita import mempunyai masalah.

“Seperti China, negara itu menghentikan pembuatan atas desakan dari negara luar untuk kurangkan carbon emmision dan banyak lagi negara pengeluar lain yang serupa kerana mereka mendapat tekanan akibat carbon emission.

“Apatah lagi pada ketika ini kita sedia maklum negara yang sedang menghadapi peperangan adalah negara pengeluar utama untuk produk-produk yang kita import,” katanya kepada pemberita di kediamannya.

Petani mendakwa sepanjang tahun ini sahaja harga baja telah dinaikkan sebanyak tiga kali sekali gus memberi tekanan kepada kos tanaman dan harga sayuran di pasaran.

Ujarnya, sebelum ini Malaysia banyak mengimport jagung bijian dari negara pengeluar utama iaitu Ukraine, namun negara itu kini masih bergolak dengan peperangan.

“Malaysia adalah negara perindustrian, jadi kita terdedah dengan apa sahaja yang berlaku di negara luar akan memberi impak pada negara kita.

“Sama ada jagung, baja atau racun haiwan perosak, semuanya berkait dengan isu global, sama ada kekurangan pekerja dan cuaca ia menjejaskan pasaran kita, maknanya kita terdedah dengan apa sahaja yang berlaku dalam pasaran kita,” katanya.


Khabar angin ada pelantikan jawatan TPM tidak benar – Pejabat PM

PUTRAJAYA 11 Jan. – Pejabat Perdana Menteri hari ini menafikan khabar angin mengenai pelantikan jawatan Timbalan Perdana Menteri seperti yang ditularkan.

Dalam satu kenyataan yang dikeluarkan hari ini, turut dinafikan adalah dakwaan Perdana Menteri perlu menjalani rawatan penyakit kanser yang dialami beliau.

“Khabar angin mengatakan YAB Perdana Menteri perlu menjalani rawatan berikutan penyakit kanser adalah tidak benar dan berniat jahat,” kata kenyataaan bertarikh 11 Januari 2021 itu.


Kesidang Mas formula khas komunikasi dua hala pemimpin dan warga kerja UTeM

DURIAN TUNGGAL 28 Julai – Universiti Teknikal Malaysia Melaka (UTeM) mempunyai formula tersendiri mewujudkan medan komunikasi dua hala efektif antara Naib Canselor dan keseluruhan lapisan warga kerja universiti ini.

Justeru Naib Canselor UTeM, Profesor Ts Dr Massila Kamalrudin berkata, Kesidang Mas adalah platform untuk dirinya sebagai tunggak kepimpinan UTeM berkomunikasi secara dari hati ke hati bersama kesemua lapisan dan kumpulan warga kerja UTeM.

“UTeM adalah organisasi yang unik kerana ianya merupakan gabungan tenaga kerja daripada kalangan kumpulan akademik yang terdiri daripada guru bahasa, pensyarah hinggalah profesor.

“Manakala kumpulan pentadbiran pula adalah terdiri daripada pelbagai skim dan ianya terbahagi pula kepada kumpulan sokongan dan kumpulan Pengurusan dan Profesional.

“Dengan jumlah sumber manusia seramai lebih dua ribu orang maka sudah tentulah kita perlu mempunyai medan komunikasi strategik dan efisien agar objektif organsisasi kesampaian di samping kebajikan mereka terpelihara,” katanya.

Kesidang Mas dilaksanakan menerusi lima sesi perjumpaan yang dibahagikan kepada kumpulan Guru Bahasa dan Pensyarah gred DS45, Kumpulan sokongan, kumpulan Pengurusan dan Profesional (pentadbir), kumpulan Pensyarah Kanan DS52 dan Profesor Madya serta kumpulan Profesor.

Dr Massila berkata, hasil daripada pelaksanaan Kesidang Mas ini maka pelbagai dapatan hebat diperolehi hasil daripada perkongsian input dan luahan daripada setiap kumpulan kerja berkenaan.

Katanya, impak program ini amat besar kerana dari sini beliau mampu merangka dan menguruskan UTeM dengan lebih baik sekali gus menjajar universiti melonjak ke hadapan.


Osman Sapian meninggal dunia

JOHOR BAHRU, 21 Dis – Bekas Menteri Besar Johor Datuk Osman Sapian meninggal dunia di rumah anaknya di Damansara, Kuala Lumpur, pada pukul 11.45 malam ini.

Buat masa ini, ahli keluarga di Kuala Lumpur sedang menguruskan urusan jenazahnya,” kata beliau kepada Bernama ketika dihubungi, tengah malam ini.

Pada 13 Okt lepas, Osman, 69, yang juga Ahli Dewan Undangan Negeri Kempas dan Ketua Bahagian Bersatu Ayer Hitam dilaporkan dimasukkan ke Hospital Pakar KPJ Johor di sini selepas diserang strok ringan dan pada November lalu beliau dilaporkan dirawat di Hospital Pengajar Universiti Putra Malaysia (HPUPM), Selangor.


Makanan ringan dihasilkan di Melaka terkenal di 28 negara

TELOK MAS 1 November – Sebuah kilang makanan ringan di Telok Mas, di sini, mengeksport keluaran produknya sebanyak 80 peratus ke 28 buah negara berbanding hanya 20 peratus bagi pasaran domestik.

Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh berkata pencapaian itu, sekali gus membawa nama Melaka sebagai negeri yang terkenal untuk tujuan pelaburan mahupun perdagangan.

“Saya difahamkan kilang ini akan mempertingkatkan lagi pasaran domestik mereka sehingga 30 peratus tahun ini, ini satu kejayaan anak Johor bermula daripada minat memasak sehingga mempunyai sebuah syarikat yang boleh dibanggakan di dalam Negeri Melaka.

“Kita melihat pasarannya amat baik sama ada di Hongkong, Jepun, Korea, Vietnam dan banyak lagi negara-negara yang sedang diterokai termasuk di Hawai,” katanya.

Beliau berkata demikian pada sidang media selepas mengadakan lawatan ke kilang berkenaan di Kawasan Perindustrian Telok Mas, di sini, hari ini.

Tambah Ab Rauf, kilang berkenaan juga berjaya mendapatkan pengiktirafan daripada semua agensi termasuk SIRIM Berhad (SIRIM) dan Jabatan Kemajuan Islam Malaysia (JAKIM) yang berlandaskan sijil halal untuk keluaran Malaysia.

“Saya amat berbangga dengan kilang ini, kitapun selama ini tidak tahu bahawa pasaran yang ada di dalam dunia ini dipelopori daripada kilang ini di Melaka,” katanya.


Tiga senator angkat sumpah Ahli Dewan Negara

KUALA LUMPUR, 22 Dis – Tiga Ahli Dewan Negara mengangkat sumpah jawatan di hadapan Yang Dipertua Dewan Negara Tan Sri Dr Rais Yatim, hari ini.

Mereka ialah Ketua Dewan Muslimat PAS Nuridah Mohd Salleh, Ketua Penerangan Wanita UMNO Negeri Sabah Noraini Idris dan Pengarah Eksekutif Berjaya Corporation Berhad Datuk Seri Zurainah Musa.

Nuridah adalah lantikan semula oleh Dewan Undangan Negeri (DUN) Terengganu yang berkuat kuasa mulai 29 Nov 2021 hingga 28 Nov 2024 manakala Noraini dan Zurainah masing-masing adalah lantikan baharu oleh DUN Sabah dan Yang di-Pertuan Agong.

Pelantikan Noraini berkuat kuasa mulai 10 Dis 2021 hingga 9 Dis 2024 manakala Zurainah mulai hari ini hingga 21 Dis 2024.

Rais ketika berucap mengalu-alukan pelantikan tiga Ahli Dewan Negara itu mengingatkan mereka supaya menggalas tanggungjawab sebaik mungkin dan menunaikan segala sumpah yang telah dilafazkan dengan penuh amanah kerana Dewan Negara ketika ini sedang melalui fasa transformasi.

Menurutnya, Ahli Dewan Negara mestilah bertindak seiring agenda membaharui tekad dan langkah serta tindakan sebagai seorang Senator kerana jika gagal melunaskan tanggungjawab yang diamanahkan, rakyat akan menghakimi mereka.

Sementara itu, Rais turut memberi penekanan terhadap Peraturan Mesyuarat 13(2) yang memperuntukkan seseorang itu boleh dengan usaha dan permohonan khas membuat usul atas apa jua yang perlu dilaksanakan oleh kerajaan ataupun oleh pihak berkuasa.

Di bawah peraturan itu, dengan dibawa usul yang tidak dikehendak dikeluarkan, pemberitahu boleh memutuskan hendak menjalankan mana-mana jua urusan dengan tidak mengikut aturan yang telah ditetapkan dan usul itu hendaklah didahulukan daripada urusan-urusan lain dan diputuskan dengan tidak boleh dipinda atau dibahas.

“Saya perlu menekankan iaitu peruntukan ini tiada di Dewan Rakyat dan sayangnya peruntukan ini jarang sekali digunakan di Dewan yang mulia ini. Misalnya pada zaman dan masa kita berhadapan dengan tengkujuh ini, tidak ada satu pun usul yang kita buat, kita menganggap keadaan sekarang sama seperti biasa.

“Keadaan sebegitu harus diubah dan marilah kita bersama-sama berganding bahu dan diharapkan dengan kemasukan ketiga-tiga wirawati Senator ini dapat mengubah keadaan seterusnya,” kata Rais.- BERNAMA


ATM tawar bantuan logistik penghantaran vaksin ke pedalaman

KUALA LUMPUR 8 Jun – Angkatan Tentera Malaysia (ATM) telah menawarkan bantuan kemudahan logistik kepada Kementerian Kesihatan (KKM) bagi penghantaran vaksin COVID-19 ke kawasan pedalaman di seluruh negara, terutama di Sabah dan Sarawak.

Menteri Kanan Pertahanan Datuk Seri Ismail Sabri Yaakob berkata, ia berikutan keadaan jalan di kawasan pedalaman yang kurang baik dan ATM mempunyai kelengkapan kenderaan yang boleh melalui jalan itu.

“Sesetengah tempat di pedalaman mungkin tidak ada akses untuk masuk ke kawasan mereka. Jadi kita bawa jururawat, doktor dan sebagainya ke kampung mereka untuk vaksin.

“Kalau tidak ada akses langsung, kita akan bawa juga melalui helikopter, kita buka khemah di perkampungan mereka dan bagi suntikan,” katanya kepada pemberita selepas melawat Pusat Pemberian Vaksin (PPV) Pandu Lalu Tentera Darat di Kem Perdana Sungai Besi di sini hari ini.

Sementara itu, Dr Adham berkata kerajaan telah memberi komitmen untuk meluaskan PPV sedia ada kepada kaedah pandu lalu yang memakan kos lebih murah, teratur dan mudah.

Beliau berkata negara kini berada dalam fasa kedua pemberian vaksin dengan stok vaksin sebanyak tujuh juta dos pada Jun dan 14 juta pada Julai.


TMM2024: Tiga binaan arca tambah seri Pantai Puteri

PANTAI KUNDOR 14 Mei – Tiga binaan arca bakal menjadi penyeri Pantai Puteri, di sini, menjelang Tahun Melawat Melaka 2024 (TMM2024), tahun hadapan.

Ahli Dewan Undangan Negeri (Adun) Pantai Kundor Tuminah Kadi @ Mohd Hashim berkata, arca yang bakal dibina itu bakal menjadi mercu tanda ikonik pantai berkenaan yang terkenal antara destinasi pelancongan negeri ini.

Menurutnya, Majlis Bandaraya Melaka Bersejarah (MBMB) kini sedang merangka rekaan yang bersesuaian bagi menggambarkan simbolik Pantai Puteri dalam menarik kehadiran pelancong.

“Selain itu, kita juga mencadangkan arca joran memandangkan Pantai Puteri menjadi destinasi pertandingan memancing pesisir pantai yang terkenal di negara ini.

“Jadi arca yang akan dipilih nanti merupakan simbol yang dekat dengan pantai peranginan ini bagi membolehkan orang ramai bergambar, selain menjadi daya penarik kehadiran pelancong,” katanya.

Beliau berkata demikian pada sidang media selepas Majlis Rumah Terbuka Aidilfitri Dewan Undangan Negeri (DUN) Pantai Kundor, di Padang Petanque MBMB, di sini, malam tadi.

Majlis itu turut diserikan dengan kehadiran Yang di-Pertua Negeri Tun Seri Setia Mohd Ali Mohd Rustam dan turut dihadiri Speaker DUN Datuk Wira Ibrahim Durum; Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri Datuk Rais Yasin serta barisan kepimpinan Kerajaan Negeri yang lain.

Mengulas lanjut, Tuminah yang juga Timbalan Exco Pembangunan Usahawan, Koperasi dan Hal Ehwal Pengguna berkata, tiga binaan arca itu akan dibina di tiga kawasan yang bakal ditentukan kelak.

“Antara cadangan kita ialah di kedua-dua pintu masuk ke Pantai Puteri iaitu dari arah Sungai Udang dan arah Klebang, selain satu binaan lagi di tengah-tengah Pantai Puteri,” katanya.


Kes kumulatif positif COVID-19 di Malaysia cecah 100,000

KUALA LUMPUR, 24 Dis – Jumlah kumulatif kes positif COVID-19 di negara kini mencecah 100,318 kes, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham berkata kes sembuh COVID-19 hari ini ialah 1,085 menjadikan jumlah kumulatif pesakit yang pulih sepenuhnya ialah 81,099 orang.

“Daripada jumlah kes baharu berkenaan, terdapat dua kes import yang mendapat jangkitan dari luar negara manakala penularan COVID-19 dalam negara pula adalah sebanyak 1,579 kes.

“Selangor kekal mencatatkan kes harian baharu tertinggi iaitu sebanyak 491 kes. Daripada jumlah ini, sebanyak 375 kes adalah daripada kluster dan saringan kontrak rapat COVID-19 yang aktif dijalankan di lapangan,” katanya mengenai perkembangan situasi semasa COVID-19 di sini hari ini.

Wilayah Persekutuan Kuala Lumpur pula merekodkan sebanyak 379 kes manakala Sabah 249 kes diikuti 270 kes lagi di kluster-kluster membabitkan lokap dan penjara.

Bilangan itu membabitkan Kluster Penjara Jalan Harapan (185 kes), Kluster Tembok Gajah (74 kes), Kluster GK Tawau (enam), Kluster Tembok (empat) dan Kluster Bakti (satu).

Dr Noor Hisham berkata sehingga kini, terdapat 102 kes positif COVID-19 yang sedang dirawat di Unit Rawatan Rapi (ICU) dengan 45 kes memerlukan bantuan pernafasan.

Bersempena sambutan Hari Natal esok, beliau mengingatkan seluruh rakyat agar sentiasa mematuhi prosedur operasi standard (SOP) yang ditetapkan bagi mengurangkan risiko jangkitan dalam kalangan ahli keluarga dan rakan dengan mengamalkan norma baharu.

Sejajar perkembangan teknologi telekomunikasi terkini, beliau menggalakkan penggunaan panggilan video sebagai gantian amalan kunjung-mengunjung bagi melindungi warga emas dan kumpulan rentan daripada dijangkiti COVID-19.

“Berikutan situasi peningkatan kes COVID-19 dalam negara yang telah mencapai jumlah kumulatif sebanyak 100,318 kes, masyarakat dinasihatkan untuk lebih berwaspada dan berhati-hati dalam mengurangkan risiko penularan jangkitan COVID-19.


Hishammuddin ambil alih pengumumam perkembangan harian PKP esok.

Kuala Lumpur: Pengumuman mengenai perkembangan harian aktiviti penguatkuasaan prosedur operasi standard (SOP) Perintah Kawalan Pergerakan (PKP) akan diambil alih Menteri Kanan Luar Negeri (Keselamatan) Datuk Seri Hishammuddin Hussein mulai esok.

Justeru Timbalan Perdana Menteri Datuk Seri Ismail Sabri Yaakob merakamkan penghargaan kepada semua yang terbabit dalam pengumuman kenyataan media hariannya sepanjang beliau mengendalikan pengumuman itu sejak 20 Mac tahun lalu.

“Sekalung penghargaan kepada semua yang terbabit sepanjang penglibatan saya, bermula daripada anggota pentadbiran, kementerian-kementerian terlibat, agensi, frontliners serta rakyat Malaysia yang mahukan negara bebas dari COVID-19,” katanya dalam kenyataan hari ini.

Ismail Sabri turut merakamkan ucapan terima kasih kepada sahabat-sahabat media yang sentiasa melaporkan perkembangan penguatkuasaan SOP berkaitan Covid-19 dari semasa ke semasa.

Beliau berkata, sepanjang melaksanakan tanggungjawab itu setiap hari, beliau menerima serta mengumumkan laporan berkenaan pematuhan SOP, kawalan sempadan negara dan lain-lain perkara daripada semua agensi terlibat bagi memberi penjelasan kepada rakyat Malaysia berkenaan situasi semasa keselamatan dalam tempoh PKP dan Pelan Pemulihan Negara (PPN).

Pada 7 Julai lalu, Pejabat Perdana Menteri dalam kenyataannya mengumumkan pelantikan Hishammuddin sebagai Menteri Kanan yang mengetuai Keselamatan dan mengekalkan portfolio beliau sebagai Menteri Luar.


Penuntut universiti rugi RM42,500 beli mata wang permainan video

KUANTAN, 6 Mac – Gara-gara terlalu teruja bermain permainan video, seorang penuntut universiti awam di sini mendakwa kerugian RM42,500, bagi membeli mata wang permainan video yang diiklankan di laman sosial Instagram.

Ketua Jabatan Siasatan Jenayah Komersial Pahang Supt Mohd Wazir Mohd Yusof berkata mangsa berusia 22 tahun itu, telah menghubungi pemilik akaun Instagram berkenaan pada Jumaat lepas (4 Mac) selepas tertarik dengan harga mata wang itu yang ditawarkan lebih rendah berbanding ‘kedai’ permainan video dalam talian lain.

“Mangsa mendakwa harga yang ditawarkan di laman sosial itu hanya RM600 bagi 38,400 mata wang, menyebabkan dia terus membuat pemindahan wang secara dalam talian pada petang hari yang sama ke akaun diberikan suspek.

“Bagaimanapun, suspek dikatakan telah menghubungi pemuda itu untuk meminta lebih banyak wang atas pelbagai alasan termasuk bagi penukaran mata wang tersebut, sebelum ia boleh dikreditkan ke akaun permainan video mangsa,” katanya menerusi kenyataan di sini, hari ini.

Mohd Wazir berkata pemuda itu mendakwa telah menggunakan wang simpanan sendiri berjumlah RM1,705, namun masih diminta untuk membuat bayaran bagi mendapatkan akses kepada mata wang itu, menyebabkan dia menggunakan wang simpanan ibunya.

Beliau berkata ibu mangsa yang merupakan pesara kerajaan, dikatakan pernah memberi kata laluan bagi transaksi perbankan dalam talian miliknya kepada anaknya itu untuk urusan transaksi peribadi sebelum ini.

“Pemuda itu hanya menyedari dirinya ditipu dalam penjualan mata wang permainan video itu setelah membuat 10 pemindahan wang secara dalam talian ke tiga akaun berbeza selama dua hari bermula Jumaat lepas,” katanya.

Sehubungan itu, menurutnya mangsa membuat laporan di Balai Polis Jaya Gading di sini, semalam dan siasatan lanjut dijalankan di bawah Seksyen 420 Kanun Keseksaan, yang memperuntukkan hukuman penjara maksimum 10 tahun dan sebat serta boleh didenda jika sabit kesalahan. – BERNAMA


Pemilihan UMNO: Mahdzir umum pertahan jawatan Naib Presiden

KUALA LUMPUR, 23 Feb – Naib Presiden UMNO Datuk Seri Mahdzir Khalid mengumumkan untuk mempertahan jawatan itu pada pemilihan parti yang dijadual berlangsung bulan depan.

Ketua UMNO Bahagian Padang Terap itu berkata keputusan tersebut dibuat bagi meneruskan perjuangan beliau untuk berkhidmat kepada parti selain mahu terus bersama kepimpinan ketika parti sedang berdepan cabaran bagi meraih semula sokongan rakyat terutama Orang Melayu.

“Ketika UMNO berada dalam situasi yang mencabar, saya mengambil pendirian untuk meneruskan perjuangan serta khidmat bakti untuk parti dan menawarkan diri untuk bersama-sama dengan saf kepimpinan tertinggi Presiden (Datuk Seri Dr Ahmad Zahid Hamidi) dan Timbalan Presiden (Datuk Seri Mohamad Hasan),” katanya dalam sidang media di sini hari ini.

Menteri Pendidikan Tinggi Datuk Seri Mohamed Khaled Nordin turut mengumumkan hasrat mempertahan jawatan sebagai Naib Presiden manakala seorang lagi penyandang yang juga bekas Perdana Menteri Datuk Seri Ismail Sabri Yaakob belum membuat sebarang pengumuman.

Pemilihan UMNO diadakan bermula pada 1 Feb lepas hingga 18 Mac ini dengan Persidangan Tahunan UMNO Cawangan dan Pemilihan Jawatankuasa Cawangan, Wanita, Pergerakan Pemuda serta Pergerakan Puteri Cawangan ialah dari 1 hingga 26 Feb ini.

Selain itu, Mesyuarat Perwakilan dan Pemilihan Jawatankuasa Wanita UMNO, Pergerakan Pemuda dan Puteri UMNO Bahagian bersama Pemilihan Exco Wanita, Exco Pergerakan Pemuda dan Exco Pergerakan Puteri UMNO Pusat bakal diadakan serentak di seluruh negara pada 11 Mac.

Mesyuarat Perwakilan dan Pemilihan Jawatankuasa UMNO Bahagian bersama Pemilihan Ahli Majlis Tertinggi UMNO pula akan diadakan serentak di seluruh negara pada 18 Mac.


400 individu ditahan inkar SOP di seluruh negara

PUTRAJAYA 2 Mac. – Seramai 400 individu telah ditahan pihak berkuasa berikutan pelanggaran prosedur operasi standard (SOP) di negara ini, semalam.

Katanya, antara pelanggara SOP yang direkodkan seperti gagal menyediakan peralatan atau merekod butiran diri atau pelanggan, sebanyak 106 kes, aktiviti pusat hiburan (102) dan tidak memakai pelitup muka (92).

“Selain itu seramai 35 ditahan atas kesalahan rentas negeri atau daerah tanpa kebenaran, tiada penjarakan fizikal (34) dan lain-lain (31),” katanya pada sidang media harian perkembangan Perintah Kawalan Pergerakan (PKP).

Beliau berkata, 3,369 Pasukan Task Force Operasi Pematuhan Polis Diraja Malaysia (PDRM) terdiri daripada 15,075 anggota telah melakukan 71,594 pemeriksaan bagi memantau dan menguatkuasa pematuhan SOP di seluruh negara.

“Sebanyak 5,570 restoran, 2,212 penjaja, 4,408 pasar raya, 3,972 bank, 1,747 kilang, 3,644 tempat ibadah, 2,062 pasar awam dan pasar tani, 1,542 tempat riadah dan 1,004 pejabat kerajaan telah diperiksa,” katanya.

Ismail Sabri berkata, mengenai kawalan sempadan negara, Operasi Benteng dilakukan Angkatan Tentera Malaysia (ATM), Polis Diraja Malaysia (PDRM), Agensi Penguatkuasaan Maritim Malaysia (APMM), Jabatan Imigresen Malaysia (JIM), Jabatan Kastam Diraja Malaysia (JKDM) dan Agensi Kawalan Sempadan Malaysia (AKSEM).

“Semalam, Op Benteng berjaya menahan lapan pendatang tanpa izin (PATI) serta merampas lima kenderaan darat dalam operasi yang diadakan di seluruh negara.

Beliau berkata, sebanyak 445 sekatan jalan raya (SJR) Operasi Benteng juga dilaksanakan diseluruh negara iaitu Op Benteng atau penawar yang membabitkan PDRM, ATM dan
RELA sebanyak 389 SJR, Op Benteng PDRM (47 SJR) dan Op Benteng AKSEM, sembilan SJR.


Belanda sedia bantu Melaka bawa pulang artifak era penjajahan

Duta Besar Belanda ke Malaysia Jacques Werner berkata, hasrat itu telah dimaklumkan dan pihaknya sedang mendapatkan maklumat lanjut berhubung perkara itu.

“Namun jika ia merupakan tinggalan milik Belanda yang mahu dipamerkan di Melaka, kita akan cuba mendapatkan persetujuan institusi mahupun orang perseorangan yang menyimpannya.

Beliau berkata demikian pada sidang media selepas Majlis Penutup Bengkel Kelestarian Pameran Kolonial Belanda di Muzium Sejarah dan Etnografi Melaka di Jalan Kota, di sini, semalam.

Hadir sama, Timbalan Exco Pelancongan, Warisan, Seni dan Budaya negeri Datuk Zaidi Attan; Pengerusi Perbadanan Muzium Melaka (Perzim) Datuk Akramuddin Ab Aziz dan Pengurus Besar Perzim Fadhilah Md Salleh.


Adakan PRU jika BN sudah sedia, dapat sokongan majoriti rakyat – Annuar

KUALA LUMPUR, 13 Mac – Barisan Nasional (BN) perlu benar-benar sudah bersedia selain mendapat sokongan majoriti rakyat untuk Perdana Menteri Datuk Seri Ismail Sabri Yaakob membubarkan Parlimen bagi membolehkan Pilihan Raya Umum Ke-15 (PRU15) diadakan.

Menteri Komunikasi dan Multimedia Tan Sri Annuar Musa yang bersetuju telah tiba masa untuk persiapan bagi PRU15 diadakan berkata buat masa ini perkara terbaik yang perlu dilakukan adalah meneliti semua perkara berkaitan termasuk sentimen rakyat.

“Sekiranya benar-benar sudah siap, saya fikir elok disegerakan. Bila tarikhnya, terserah kepada budi bicara perdana menteri setelah berunding secara dalaman dengan Majlis Kerja Tertinggi UMNO,” kata Annuar dalam catatan di laman Facebook rasmi beliau hari ini.

Beliau mengulas kenyataan perdana menteri yang menegaskan PRU tidak boleh diadakan hanya kerana desakan sekumpulan kecil, sebaliknya pilihan raya merupakan perkara besar yang memerlukan perbincangan selain persediaan pelbagai aspek dan pihak berkaitan.

Annuar berkata reaksi Ismail Sabri itu menggambarkan kebijaksanaan dan kematangan berpolitik seorang perdana menteri kerana PRU bukan satu perkara kecil apa lagi untuk membubarkan sebuah kerajaan yang sedang memerintah dengan mandat daripada hampir seluruh anggota Dewan Rakyat.

Beliau berkata perdana menteri mewakili parti minoriti iaitu 42 daripada 116 kerusi gabungan pelbagai parti di Parlimen yang mempunyai keseluruhan 222 kerusi, maka perbincangan dalam kerajaan wajib diambil kira.

Menurut Annuar, tarikh pembubaran Dewan Rakyat mesti menjadi rahsia besar parti memerintah dan kekal sebagai hak budi bicara perdana menteri, bukannya ditentukan melalui desakan terancang.

Menjelas lanjut, Annuar berkata untuk membolehkan PRU15 diadakan, ia memerlukan pimpinan tertinggi yang bertanggungjawab tentang kesiapsiagaan parti daripada sudut sumber, logistik, kewangan, organisasi dan strategi.

Beliau berkata kemenangan BN dalam Pilihan Raya Negeri (PRN) Melaka pada November lepas dan Johor semalam adalah kerana pimpinan parti tahu kesiapsiagaan mereka selain sentimen rakyat yang menyokong keputusan kerajaan negeri.

“Di pusat, sentimen ini perlu diteliti kerana sekiranya berbuat sesuatu lain daripada sentimen rakyat, mereka akan memberi reaksi melalui peti undi,” katanya.

Selain itu, Annuar berkata keputusan di kedua-dua PRN itu juga kerana sokongan dan dukungan ibu pejabat parti, perdana menteri, para menteri dan timbalan menteri, para menteri besar dan ketua bahagian seluruh negara yang mana ia tidak mampu ditandingi oleh mana-mana parti.

“Dalam PRU, ini tidak akan berlaku kerana semua kawasan akan sibuk menjaga kawasan masing masing dan sekiranya persiapan terutama sumber serta kewangan tidak mencukupi, seluruh jentera akan lumpuh sama sekali,” kata Annuar.- BERNAMA


Mayat bayi perempuan ditemukan dalam longkang

BALIK PULAU 5 Ogos – Mayat bayi perempuan yang masih bertali pusat dikerumuni ikan ditemukan dalam sebuah longkang di kawasan berhampiran kebun durian di Mukim 6, Pondok Upeh, di sini petang semalam.

Mayat bayi yang cukup sifat dan dipercayai dilahirkan seorang wanita warga asing itu ditemukan kira-kira jam 2.30 petang selepas polis menerima laporan polis daripada doktor.

Ketua Polis Daerah Barat Daya Superintendan Kamarul Rizal Jenal berkata, polis pada mulanya menerima laporan daripada seorang doktor di Hospital Balik Pulau (HBP) yang merawat wanita berkenaan yang mengalami pendarahan rahim dipercayai baru melahirkan bayi.

“Doktor yang merawat wanita berusia 35 tahun itu mendapati uri tanpa bayi di dalam rahimnya dan dia enggan memberi kerjasama ketika ditanya tentang lokasi bayi yang dilahirnya itu sebelum pegawai perubatan tersebut membuat laporan polis.

“Hasil siasatan awal, wanita itu mengaku dan mendakwa bayi perempuan yang dilahirkannya telah terjatuh ke dalam longkang berdekatan tempat tinggalnya yang juga tempat dia bekerja,” katanya ketika dihubungi, di sini hari ini.

Kamarul Rizal berkata, wanita itu mendakwa dia melahirkan bayi berkenaan pada 5 petang, Selasa (3 Ogos) dan mahu mengebumikan bayi berkenaan kerana mendapatinya sudah tidak bernyawa selepas dilahirkan, namun ketika suspek tiba berdekatan sebuah longkang, dia berasa hendak pitam lalu bayi tersebut terlepas daripada pegangannya dan terjatuh ke dalam longkang.

Katanya, selepas itu wanita tersebut berpatah balik ke rumah majikannya yang tidak jauh dari lokasi anaknya terjatuh sebelum pengsan di bahagian dapur dan ditemukan majikannya dalam keadaan berdarah sebelum dia dibawa ke HBP pada, 6 petang Selasa.

“Siasatan mendapati wanita itu bekerja sebagai penjaga warga emas dengan gaji RM1,300 sebulan dan dia dipercayai mengandung hasil hubungan sulitnya dengan seorang pekerja kebun warga asing yang juga tinggal berdekatan tempat kerja wanita itu,” katanya menambah pihaknya kini sedang mengesan pekerja kebun terbabit.

Menurutnya, wanita tersebut yang kini dirawat di Hospital Pulau Pinang (HPP), pernah berkahwin namun sudah bercerai dan proses bedah siasat ke atas mayat bayi tersebut akan dijalankan hari ini selepas keputusan ujian saringan COVID-19 diperoleh.

“Polis akan menahan wanita itu selepas dia selesai menjalani rawatan di hospital dan kes disiasat mengikut Seksyen 318 Kanun Keseksaan,” katanya.


Anggota polis yang kononnya meninggal dunia, tidak alami gejala semasa disuntik

IPOH 4 April. – Anggota polis yang viral kononnya meninggal dunia selepas komplikasi vaksin COVID-19, tidak mengadu sebarang gejala selepas menerima vaksin dos pertama dan kedua.

Pengarah Kesihatan Perak Datuk Dr. Ding Lay Ming tampil menjelaskan bahawa, anggota balai polis Gerik berusia lingkungan 50-an itu, menerima dos pertama pada 13 Mac lalu dan menerima dos kedua pada 9 pagi semalam.

“Semasa penerimaan vaksin dos pertama itu, pesakit tidak mengadu sebarang gejala, begitu juga selepas menerima vaksin dos kedua, tiada gejala selepas 30 minit pemerhatian,” katanya dalam kenyataan di sini hari ini.

Beliau berkata anggota polis berkenaan yang mempunyai sejarah penyakit darah tinggi dan kencing manis itu mengadu sakit pada waktu tengah hari dan diberi rawatan awal di Hospital Gerik sebelum dipindahkan ke Unit Rawatan Jantung Hospital Taiping, kerana mengalami sakit jantung (Myocardial Infarct) dan keadaan pesakit kini adalah stabil.

Terdahulu, Ketua Polis Perak Datuk Mior Faridalathrash Wahid menafikan berita yang tular mendakwa anggota berkenaan meninggal dunia selepas dimasukkan ke unit kecemasan Hospital Gerik itu akibat pengambilan dos kedua suntikan vaksin COVID-19.

Kenyataan itu dimuat naik oleh pemilik akaun Facebook yang menggunakan nama Junaidah June, bersama laporan dengan menyatakan bahawa berlaku kematian terhadap seorang warga polis daerah Gerik akibat pengambilan vaksin COVID-19.


Suntikan besar FDI dalam Sunway Group cermin keyakinan terhadap konglomerat, ekonomi Malaysia

KUALA LUMPUR 23 Jun – Suntikan pelaburan langsung asing (FDI) yang besar dalam Sunway Healthcare Holdings Sdn Bhd, unit Sunway Bhd membuktikan keyakinan terhadap konglomerat dan juga ekonomi Malaysia selain mencerminkan rekod prestasi cemerlang sektor penjagaan kesihatan negara, kata Perdana Menteri Tan Sri Muhyiddin Yassin.

Beliau berkata susulan penularan pandemik COVID-19 dan kesan buruknya ke atas hidup dan kehidupan manusia di seluruh dunia, kepentingan pelaburan dalam penjagaan kesihatan tidak boleh dipandang remeh.

“Saya gembira bahawa dana pelaburan Singapura, GIC Ventures Pte Ltd, melabur sebanyak RM750 juta bagi membeli 16 peratus kepentingan dalam bahagian penjagaan kesihatan konglomerat utama Malaysia, Sunway Group,” katanya dalam ucapan yang telah dirakam terlebih dahulu bagi majlis permeteraian pelaburan antara Sunway Bhd dan GIC (Ventures) itu, hari ini.

Greenwood Capital Pte Ltd yang berpangkalan di Singapura, unit milik penuh GIC (Ventures), akan menyuntik pelaburan sebanyak RM750 juta ke dalam Sunway Healthcare menerusi pembelian 16 peratus pegangan itu dengan hasil akan digunakan bagi pengembangan hospital sedia ada dan tujuan modal kerja.

Muhyiddin berkata pada 2019, era sebelum pandemik, negara menarik 1.3 juta pelancong penjagaan kesihatan antarabangsa dengan perolehan hospital sebanyak RM1.7 bilion.

“Disokong oleh perkhidmatan penjagaan kesihatan swasta negara yang bertaraf dunia dan infrastruktur yang canggih, Malaysia turut disenaraikan di kedudukan pertama Penjagaan Kesihatan Terbaik dalam Kategori Dunia dalam indeks 2019 International Living Annual Global Retirement Index, mengatasi negara seperti Perancis dan Thailand.

Beliau berkata kemudahan penjagaan kesihatan swasta negara yang mantap itu disokong oleh barisan doktor berpengalaman dan diiktiraf peringkat antarabangsa serta kakitangan perubatan terlatih yang membantu menjadikan Malaysia satu daripada destinasi pelancongan perubatan di rantau ini.

Menurut Fitch Solutions Macro Research, pasaran penjagaan kesihatan Malaysia dijangka berkembang sebanyak 127 peratus kepada RM127.9 billon pada 2027 daripada RM56.3 bilion pada 2017.


Polis mohon bantuan kesan Akilashini, Ain Roshariza

KUALA LUMPUR, 14 Okt – Polis memohon bantuan orang ramai untuk mengesan dua remaja perempuan berusia 16 tahun yang dilaporkan hilang pada 2 dan 7 Okt lepas selepas keluar dari rumah masing-masing di Petaling Jaya dekat sini.

Ketua Polis Daerah Petaling Jaya ACP Mohamad Fakhrudin Abdul Hamid berkata N. Akilashini dilaporkan hilang selepas keluar dari rumahnya di Desa Mentari, pada 8 malam 2 Okt lepas.

“Orang ramai yang mempunyai maklumat berkaitan Akilashini dimohon tampil ke balai polis berhampiran atau berhubung dengan Pegawai Penyiasat Insp R. Yugarajan di talian 014-3049419,” katanya dalam kenyataan hari ini.

Mohamad Fakhrudin berkata seorang lagi remaja, Ain Roshariza Abdullah pula dilaporkan tidak pulang ke rumahnya di Kampung Lindungan selepas keluar kira-kira 12 tengah hari, 7 Okt lepas.

“Individu yang mempunyai maklumat mengenai Ain Roshariza diminta ke balai polis berhampiran atau berhubung dengan Pegawai Penyiasat Insp Lee Sheng Yew di talian 011-3532 7062 bagi membantu siasatan,” katanya.


PM Anwar harap perwakilan diplomatik bawa pendekatan lebih segar tarik pelaburan asing

KUALA LUMPUR, 15 Disember – Perdana Menteri Datuk Seri Anwar Ibrahim berharap perwakilan diplomatik Malaysia ke luar negara yang baharu, diharap dapat membawa pendekatan lebih segar dalam usaha menarik kembali pelaburan asing ke Malaysia.

Menerusi catatan di laman Facebook rasminya hari ini, Anwar memaklumkan beliau telah menerima kunjungan hormat Ketua-ketua Perwakilan Diplomatik Malaysia ke luar negara yang baharu di Putrajaya hari ini.

“Saya ucapkan selamat maju jaya kepada mereka dan semoga dapat membawa nama negara terkait hala tuju dasar luar ke tahap yang lebih baik,” katanya.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah berkenan mengurniakan watikah pelantikan kepada 11 perwakilan Malaysia ke luar negara di Istana Negara pada 2 Dis lepas.

Antara yang hadir dalam pertemuan hari ini ialah Duta Besar Malaysia ke Vietnam Datuk Tan Yang Thai, Duta Besar Malaysia ke Jerman Dr Adina Kamarudin, Duta Besar Malaysia ke Senegal Datuk Zainal Izran Zahari, Duta Besar Malaysia ke Kazakhstan Mohd Adli Abdullah dan Duta Besar Malaysia ke Laos Edi Irwan Mahmud.

Selain itu, Duta Besar Malaysia ke Jordan Mohamad Nasri Abdul Rahman, Duta Besar Malaysia ke Uzbekistan Ilham Tuah Illias, Pesuruhjaya Tinggi Malaysia ke Pakistan Mohammad Azhar Mazlan,  Pesuruhjaya Tinggi Malaysia ke New Zealand Mazita Marzuki dan Pesuruhjaya Tinggi Malaysia ke Sri Lanka Badli Hisham Adam.


Kerajaan import bekalan telur dari sumber luar, tampung keperluan dalam negara

PUTRAJAYA, 6 Dis – Kerajaan bersetuju mengimport bekalan telur ayam dari beberapa sumber luar sebagai pelan jangka pendek untuk menampung keperluan bekalan dalam negara.

Menteri Pertanian dan Keterjaminan Makanan Mohamad Sabu dalam kenyataan hari ini berkata kementerian telah mengenal pasti beberapa sumber dari luar untuk menampung keperluan bekalan dalam negara dengan kadar segera bagi memastikan keterjaminan telur ayam di pasaran.

“Kementerian juga akan memastikan telur ayam yang diterima selamat daripada penyakit dan menepati piawaian ditetapkan. Segala protokol dan tatacara ditetapkan kerajaan perlu dipatuhi tanpa kompromi.

“Kementerian menyedari keperluan bekalan telur ayam merupakan makanan seharian berprotein yang popular dalam kalangan rakyat Malaysia dengan kadar penggunaan purata telur ayam sebanyak 968 juta biji sebulan,” katanya.

Semalam, Perdana Menteri Datuk Seri Anwar Ibrahim berkata beberapa langkah akan dilaksanakan bagi mengurangkan kos sara hidup termasuk mengurangkan harga telur ayam.

Mohamad berkata inisiatif membawa masuk telur ayam dari sumber luar bukanlah bertujuan menekan pengusaha industri telur ayam tempatan sebaliknya bagi memastikan bekalan dalam negara tidak terputus selain kebajikan rakyat terus terjaga.

Beliau berkata keperluan membawa masuk telur ayam dari sumber luar juga akan dikaji semula setelah bekalan kembali stabil selain meminta Ketua Setiausaha Kementerian Pertanian dan Keterjaminan Makanan Datuk Haslina Abdul Hamid untuk melihat impak mengimport telur ayam dari sumber luar kepada industri telur ayam tempatan sedia ada.

Selain itu, Mohamad berkata Agrobank juga diminta untuk mengemukakan cadangan bagi membantu pembekal dan pengusaha kecil supaya mereka kekal berdaya saing dalam industri.

“Kementerian sentiasa berusaha dengan pelbagai pendekatan bagi menjamin bekalan telur ayam negara kembali stabil dengan harga yang kompetitif. Kementerian yakin isu kekurangan bekalan telur ayam dapat diselesaikan dalam masa terdekat dengan kerjasama pelbagai pihak,” katanya.


JIPS diarah siasat pegawai polis wanita buat ‘live’ TikTok – Razarudin

KUALA LUMPUR, 25 April – Jabatan Integriti dan Pematuhan Standard (JIPS) Bukit Aman diarah membuat siasatan secara menyeluruh berhubung seorang pegawai polis wanita membuat rakaman video secara langsung menerusi aplikasi TikTok ketika operasi di sebuah pusat hiburan.

“Untuk apa dia (pegawai polis wanita) buat siaran langsung TikTok semasa operasi? Perkara itu tidak sepatutnya berlaku,” katanya kepada Bernama hari ini.

Sementara itu Pengarah JIPS Bukit Aman Datuk Azri Ahmad berkata pihaknya sudah mengambil maklum dan siasatan lanjut berhubung perkara itu sedang dijalankan.

“JIPS akan menyiasat dari segi prosedur operasi standard (SOP) yang digunakan oleh Narkotik (Jabatan Siasatan Jenayah Narkotik) semasa serbuan. Maksud saya adakah peraturan secara umum membenarkan (membuat siaran langsung TikTok).

“Siasatan dibuat mengikut Peraturan-Peraturan Pegawai Awam (Kelakuan dan Tatatertib) 1993. Ini adalah aduan dan arahan pertama kali JIPS terima kerana ia lain daripada kesalahan sebelum ini seperti anggota menari ketika beruniform,” katanya.

Berhubung arahan larangan penggunaan media sosial ketika bertugas, Azri berkata beliau tidak dapat mengulas lanjut dan pihaknya akan meneliti semula bentuk arahan itu.

Media melaporkan pada Ogos 2020 PDRM pernah mengeluarkan arahan melarang pegawai kanan dan pegawai rendahnya memuat naik perkongsian peribadi semasa berpakaian seragam di platform media sosial.

Azri berkata pihaknya menerima banyak kecaman daripada netizen yang mengkritik tindakan pegawai polis wanita berkenaan yang disifatkan mencemarkan imej PDRM dan dibuat semata-mata atas tujuan publisiti.

Terdahulu tular sebuah video berdurasi satu minit 38 saat yang memaparkan pegawai wanita berpakaian jaket seragam operasi PDRM berpangkat ASP menerangkan tentang sebahagian skop kerjanya menjalankan serbuan dan pemeriksaan.- BERNAMA


PRN Sarawak 18 Dis, penamaan calon 6 Dis – SPR

KUCHING, 24 Nov – Suruhanjaya Pilihan Raya (SPR) menetapkan 18 Dis sebagai tarikh pengundian bagi Pilihan Raya Negeri (PRN) Sarawak ke-12.

Pengerusi SPR Datuk Abdul Ghani Salleh hari ini turut mengumumkan tarikh penamaan calon bagi pilihan raya berkenaan ditetapkan pada 6 Dis manakala pengundian awal pada 14 Dis.

Pengumuman itu dibuat beliau pada sidang media selepas mempengerusikan mesyuarat khas SPR berhubung pilihan raya negeri itu di sini hari ini.

SPR tidak dapat mengadakan PRN Sarawak selepas tempoh Dewan Undangan Negeri (DUN) berakhir pada 6 Jun lepas berikutan perisytiharan darurat di seluruh negara ketika itu.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah mengisytiharkan darurat di seluruh negara pada 11 Jan sehingga 1 Ogos, bagi mengekang penularan COVID-19.

Apabila darurat di seluruh negara berakhir pada 1 Ogos, Yang di-Pertuan Agong mengisytiharkan darurat di Sarawak bermula 2 Ogos hingga 2 Feb 2022. Darurat ini ditarik balik pada 3 Nov, sekali gus membolehkan SPR mengadakan pilihan raya Sarawak.

Susulan penamatan darurat itu, DUN Sarawak turut terbubar pada 3 Nov, memberi laluan kepada PRN ke-12 di Sarawak yang mempunyai 82 kerusi DUN.

Sementara itu, Abdul Ghani menerusi satu kenyataan yang diedarkan semasa majlis pengumuman itu memaklumkan 1,252,014 orang pengundi di Sarawak layak mengundi dalam PRN ini dan mereka terdiri daripada 1,228,858 pengundi biasa, 12,585 anggota tentera dan pasangan; 10,458 anggota polis serta pasangan dan 113 Pengundi Tidak Hadir (PTH) Luar Negara.

Sebanyak 1,866 buah pusat mengundi biasa yang mengandungi 3,555 tempat mengundi/saluran dan 85 pusat mengundi awal bagi pengundian yang mengandungi 111 tempat mengundi/saluran awal akan digunakan.

“Keseluruhan jumlah pusat mengundi adalah sebanyak 1,951 buah dengan 3,666 tempat mengundi/saluran. PRU DUN Sarawak Ke-12 ini dianggarkan memerlukan peruntukan sebanyak RM150 juta,” katanya.

Abdul Ghani berkata bagi tujuan memantau semua aktiviti kempen pilihan raya sepanjang tempoh rasmi berkempen selama 12 hari sehingga 11.59 malam 17 Dis, SPR menubuhkan 155 Pasukan Penguat Kuasa Kempen Pilihan Raya (PP-KPR).

Beliau berkata sebanyak 346 buah pusat mengundi biasa pada hari mengundi akan dibuka dari 7.30 pagi hingga 5.00 petang dan baki 1,520 pusat mengundi dibuka mengikut waktu yang diwartakan.

Bagi pusat mengundi awal pula, beliau berkata 11 buah pusat mengundi akan dibuka dari 8 pagi hingga 12 tengah hari, 20 buah pusat mengundi dari 8 pagi hingga 2 petang dan baki 54 buah pusat mengundi awal akan dibuka dari jam 8 pagi hingga 5 petang.

“Selain itu, sebanyak 82 Pusat Penamaan Calon (PPC) dan 82 Pusat Penjumlahan Rasmi Undi (PPRU) akan digunakan pada PRN kali ini,” katanya.

“Pengundi boleh membuat semakan daftar pemilih untuk mengetahui maklumat pusat mengundi, saluran mengundi dan nombor bilangan mereka melalui laman portal SPR pengundi.spr.gov.my atau menelefon ke talian 03-88927018 atau melalui aplikasi MySPR Semak.


Keluarga Malaysia Makmur Sejahtera tema Bajet 2022

KUALA LUMPUR 29 Okt – ‘Keluarga Malaysia Makmur Sejahtera’ diangkat sebagai tema Bajet 2022 tahun ini, kata Menteri Kewangan, Tengku Datuk Seri Zafrul Tengku Abdul Aziz.


Penggunaan dron bantu tingkat penguatkuasaan sistem KEJARA – JPJ

SEREMBAN, 21 April – Penggunaan dron oleh Jabatan Pengangkutan Jalan (JPJ) akan membantu meningkatkan penguatkuasaan sistem demerit di bawah Sistem Penalti Mata Demerit Kesalahan Jalanraya (KEJARA) bagi mengurangkan kesalahan lalu lintas.

Pengarah Kanan Bahagian Penguatkuasa JPJ Datuk Lokman Jamaan berkata ia juga bagi memastikan pengguna mematuhi arahan dan undang-undang jalan raya sekali gus mencapai matlamat mengurangkan kadar kemalangan 50 peratus menjelang 2030.

Beliau berkata sejak Jan 2022 hingga 5 April lepas, sebanyak 146,261 mata demerit KEJARA dikenakan kepada pengguna dengan 1,935 pemegang lesen diberikan amaran, digantung kali pertama (412), kali kedua (75), dan kali ketiga (7) manakala enam pemegang lesen pemandu percubaan (PDL) dibatalkan lesen.

“Antara kesalahan yang akan dikenakan mata demerit ialah memotong garisan, menggunakan telefon bimbit ketika memandu dan melanggar lampu isyarat merah. Jadi dron-dron ini akan digerakkan untuk mengesan kesalahan terbabit dan segera diambil tindakan.

“Kesalahan demerit ini akan beri kesan besar kerana kemungkinan lesen mereka digantung atau ditarik, selain kenderaan boleh disita dan dilucuthak sekiranya masih menggunakan kenderaan tanpa lesen,” katanya kepada pemberita selepas operasi penguatkuasaan penggunaan dron yang turut dihadiri Pengarah JPJ negeri Hanif Yusabra Yusof di sini hari ini

Beliau berkata pengutkuasaan melalui penggunaan dron itu akan dilaksanakan secara berterusan dan pada masa sama terus meningkatkan kebolehan anggota dalam mengendalikan peralatan berkenaan.

Menurutnya, terdapat 15 dron digunakan untuk bantuan penguatkuasaan di enam negeri termasuk Negeri Sembilan, Melaka dan Ibu Pejabat JPJ manakala lain-lain negeri sedang dalam proses mendapatkan lesen.

Sementara itu, Lokman berkata JPJ akan mempergiatkan pemantauan di 129 lokasi titik panas (hot spot) di seluruh negara yang dikenal pasti kerap berlaku kemalangan termasuk melalu bantuan dron terutama musim perayaan ini.

“Penggunaannya untuk kesan pesalah jalan raya sangat efektif dan pengguna akan rasa diri sedang diperhatikan selain meningkatkan ‘perception of being caught’. Ia juga tidak menganggu aliran trafik tapi masih boleh kesan kesalahan,” katanya.

Dalam pada itu, Hanif Yusabra berkata bagi tempoh dua hari penguatkuasaan jalan raya di Negeri Sembilan, sebanyak 61 notis kesalahan dikesan menerusi dron termasuk gagal mematuhi lampu isyarat merah dan memotong di garisan berkembar.


Robinsons tutup operasi di Malaysia kerana tekanan COVID-19

KUALA LUMPUR 30 Okt. – Robinson Co. (Malaya) Sdn Bhd akan menutup dua gedung beli-belah di Malaysia dan memulakan proses pembubaran berikutan ketidakmampuannya untuk meneruskan operasi kerana permintaan yang lemah.

Robinsons, antara pengusaha gedung serbaneka di seluruh dunia, terus mengalami kesan pandemik COVID-19, terutamanya dari segi jualan gedung berbanding jualan dalam talian.

Di peringkat global, corak belian runcit menyaksikan peralihan signifikan daripada perbelanjaan di luar talian ke perbelanjaan dalam talian dengan laporan Edagang Global 2020 menunjukkan Asia Pasifik akan menghasilkan hampir 63 peratus daripada semua jualan digital tahun ini.

Pengurus Besar Kanan Robinsons Danny Lim berkata perubahan landskap pengguna menyukarkan syarikat untuk berjaya dalam tempoh jangka panjang dan ditambah pula dengan pandemik yang memburukkan lagi keadaan.

Pengusaha gedung beli-belah itu mengakui permintaan untuk konsep gedung serbaneka telah menyusut dengan ketara dengan laporan menunjukkan kemerosotan dalam jualan runcit, mencatatkan kadar pertumbuhan negatif 8.5 peratus di Malaysia untuk suku pertama 2020 berbanding tempoh yang sama setahun lepas.

Pada masa sama, gedung Robinsons di Singapura turut mengalami proses pembubaran yang serupa dengan pelantikan Cameron Duncan dan David Kim dari KordaMentha sebagai penyelesai sementara.

Mengambil contoh kajian mengenai trend runcit, Robinsons berkata peserta nama besar seluruh dunia telahpun keluar daripada industri dan lebih separuh gedung serbaneka di pusat beli-belah akan ditutup dalam tempoh lima tahun akan datang.

“Begitu juga di Malaysia, industri runcit mencatatkan kadar pertumbuhan terburuk dalam tempoh 33 tahun dengan prospeknya kekal negatif untuk baki bulan tahun ini kerana pengguna dijangka mengetatkan lagi perbelanjaan masing-masing,” katanya.

Sementara itu, tertakluk kepada pengesahan, penyelesai yang dilantik berharap gedung-gedung ini akan tetap dibuka pada minggu-minggu mendatang bagi memudahkan penjualan akhir sebelum ditutup.


Hampir 50 peratus populasi dewasa terima suntikan dos penggalak

Menurut data Kementerian Kesihatan (KKM) menerusi laman COVIDNOW Kementerian Kesihatan (KKM), sejumlah 22,921,716 atau 97.9 peratus daripada populasi dewasa telah melengkapkan vaksinasi mereka, manakala 23,199,172 individu atau 99.1 peratus daripada golongan itu telah menerima sekurang-kurangnya satu dos vaksin COVID-19.

Bagi populasi remaja berumur 12 hingga 17 tahun, seramai 2,785,992 individu atau 88.5 peratus telah menamatkan vaksinasi mereka, manakala 2,866,545 individu atau 91.1 peratus telah menerima sekurang-kurangnya satu dos vaksin.

Statistik harian itu juga menunjukkan bahawa sejumlah 203,613 dos vaksin telah diberikan semalam, melibatkan 1,660 dos pertama dan 2,702 dos kedua, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) kepada 63,100,577.

Sementara itu, menurut portal Github KKM, 10 kematian COVID-19 dilaporkan semalam dengan Selangor mencatatkan tiga kes, Kelantan dan Kuala Lumpur masing-masing dua kes, manakala Johor, Perak dan Sarawak masing-masing satu kes. – BERNAMA


Konflik Rusia-Ukraine tidak beri implikasi kepada perolehan aset pertahanan negara

Menteri Kanan Pertahanan Datuk Seri Hishammuddin Tun Hussein berkata pihaknya sentiasa  mengambil pendekatan untuk mempelbagaikan perolehan aset-aset strategik sekali gus mengurangkan kebergantungan kepada negara tertentu.

“Bagi memastikan tahap kesiapsiagaan aset ATM sentiasa berada dalam keadaan baik, kementerian akan memperluaskan alternatif bagi mendapatkan bekalan alat ganti diperlukan daripada sumber negara-negara lain yang menggunakan teknologi dan pesawat sama seperti India,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Beliau menjelaskan pendirian Malaysia mengenai sekatan terhadap Rusia adalah jelas iaitu tidak mengiktiraf sebarang sekatan secara unilateral, yang sebarang sekatan harus dibuat melalui Pertubuhan Bangsa-Bangsa Bersatu (PBB) seperti ditegaskan Menteri Luar Datuk Seri Saifuddin Abdullah pada 8 Mac lepas.

Dalam konteks kementerian, beliau berkata Kementerian Pertahanan melalui syarikat-syarikat tempatan mempunyai kontrak dengan Rusia untuk membekalkan alat ganti pesawat Sukhoi 30MKM dan kontrak perolehan peluru Metis-M Anti Tank Guided Missile (ATGM).

“Syarikat tempatan yang terlibat iaitu Aerospace Technology Systems Corp Sdn Bhd (ATSC) telah mengesahkan pihaknya mempunyai keupayaan untuk meneruskan penyelenggaraan pesawat Sukhoi dan mempunyai stok alat ganti pesawat berkenaan untuk dua tahun lagi,” katanya.

Menyentuh mengenai bayaran denda penghantaran lewat berhubung perolehan enam buah helikopter tempur ringan MD-530G, Hishammuddin berkata Halaman Optima Sdn Bhd yang bertanggungjawab sepenuhnya membuat pembayaran denda lewat itu, sekiranya berlaku kelewatan di pihak syarikat dalam membekalkan helikopter berkenaan.

Beliau berkata kerajaan akan mengguna pakai Klausa 24 – Set Off dengan memotong tuntutan invois kontrak daripada syarikat Halaman Optima Sdn Bhd sebagai ganti pembayaran denda lewat, sekiranya syarikat itu gagal menjelaskan tuntutan denda lewat tersebut.

Bagi perolehan jet tempur ringan (LCA) pula, Hishammuddin berkata ia tidak boleh disamakan seperti kapal tempur pesisir pantai (LCS) dan MD-530G yang merupakan projek legasi kerana LCA merupakan projek perolehan yang akan datang.

“Keperluan perolehan ini dibuat bagi menggantikan pesawat MiG-29N/UB kerana telah ditamatkan operasi pada tahun 2017 dan menggantikan pesawat HAWK yang akan berusia 32 tahun pada tahun 2026 serta pesawat Aermacchi (MB-339CM) yang akan berusia 22 tahun pada tahun 2030,” katanya.

Sementara itu Hishammuddin juga berkata dalam memastikan tiada lagi isu ketelusan dan salah laku dalam proses perolehan, FLIT-LCA secara Tender Terbuka Antarabangsa telah diiklankan pada 22 Jun 2021 dan telah ditutup pada 6 Okt 2021.

“Pada masa ini, pihak Kementerian telah melengkapkan semua peringkat penilaian dan laporan sedang disediakan untuk diperakukan oleh Lembaga Perolehan Kementerian dan seterusnya dimuktamadkan oleh Kementerian Kewangan Malaysia (MOF) bagi memuktamadkan pembida yang berjaya,” katanya.


Polis tahan wanita disyaki abai anak autisme

Ketua Polis Daerah Ampang Jaya ACP Mohamad Farouk Eshak berkata wanita tempatan berusia 43 tahun itu telah bertindak meninggalkan mangsa sendirian pada 9.15 malam Jumaat lepas untuk membawa anak perempuannya yang berumur lima tahun ke kelas latihan renang dan bermalam di sebuah hotel di Damansara.

“Mangsa telah terjun dari tingkat satu dan terjatuh di atas sebuah kereta dan kini menerima rawatan di Hospital Ampang di sini.

“Kes disiasat mengikut Seksyen 31(1) Akta Kanak-Kanak 2001 yang merujuk kepada kesalahan penganiayaan, pengabaian, pembuangan atau pendedahan kanak-kanak,” menurutnya dalam kenyataan malam tadi.

Beliau berkata hukuman bagi Seksyen 31(1) Akta Kanak-Kanak 2001 memperuntuk denda tidak melebihi RM20,000 atau penjara tidak melebihi 10 tahun, atau kedua-duanya jika sabit kesalahan.


Kenderaan perkhidmatan awam diberi lanjutan had usia setahun

PUTRAJAYA 12 Julai – Kementerian Pengangkutan (MOT) akan memberikan perlanjutan setahun secara automatik bagi kenderaan perkhidmatan awam yang telah dan akan mencapai had usia dibenarkan sebagaimana ditetapkan dalam syarat pelesenan.

Menterinya Datuk Seri Dr Wee Ka Siong berkata, perlanjutan itu diberi kepada kenderaan perkhidmatan awam yang telah atau akan mencapai had usia dibenarkan antara 1 Januari hingga 31 Disember tahun ini, selain telah menjalani dan lulus pemeriksaan kenderaan dengan Pusat Pemeriksaan Kenderaan Berkomputer (Puspakom) untuk layak serta selamat beroperasi.

Wee berkata langkah itu bagi membantu sektor pengangkutan awam khususnya pemilik teksi, bas sekolah dan bas persiaran mengharungi waktu sukar ketika ini disebabkan pandemik COVID-19.

“Keputusan untuk memberi tempoh perlanjutan ini dibuat kerana memahami ramai pemandu dan operator kenderaan perkhidmatan awam berdepan dengan kesukaran untuk menggantikan kenderaan mereka ketika tempoh mencabar ini,” katanya dalam satu kenyataan hari ini.

Beliau berkata semua kelas kenderaan perkhidmatan awam di bawah bidang kuasa Agensi Pengangkutan Awam Darat (APAD) dan Lembaga Perlesenan Kenderaan Perdagangan bagi Sabah dan Sarawak layak mendapat pelanjutan berkenaan.

Wee berkata keputusan berhubung tempoh pelanjutan untuk bas persiaran dan pelancongan turut diselaraskan dengan aspek pelesenan pengendali pelancongan, selain pelesenan bas pelancongan serta persiaran di Sabah, Sarawak dan Labuan yang berada di bawah bidang kuasa Kementerian Pelancongan, Kesenian dan Kebudayaan (MOTAC).

Mereka termasuk Persekutuan Persatuan-Persatuan Bas Sekolah Malaysia, Persatuan Pengusaha Bas Pan Malaysia (PMBOA), Persatuan Pengusaha Bas Persiaran Semenanjung Malaysia (PPBPSM), Gabungan Teksi Semenanjung Malaysia (GTSM), Koperasi Melayu Teksi Pulau Pinang, Persatuan Teksi India Wilayah Persekutuan dan Persatuan Kereta Sewa Hulu Selangor, katanya.

“Kami berharap tempoh perlanjutan setahun secara automatik bagi had usia kenderaan ini dapat memberi sedikit kelegaan kepada industri ketika kebanyakan syarikat sedang berusaha untuk pulih dan kembali berdaya saing dalam memberi perkhidmatan kepada orang ramai,” katanya.


Anwar desak PM arah pihak berkuasa siasat isu Pandora Papers

AYER KEROH 18 Okt – Pengerusi Pakatan Harapan (PH), Datuk Seri Anwar Ibrahim mendesak Perdana Menteri campur tangan dengan mengarahkan siasatan dilakukan terhadap isu Pandora Papers.

Katanya, ketika membahaskan mengenai perkara itu di sidang Dewan Rakyat, dakwanya Perdana Menteri enggan masuk campur sebaliknya menyerahkan kepada pihak berkuasa untuk menyiasat.

“PM (Perdana Menteri, Datuk Seri Ismail Sabri Yaakob) kata serah kepada mereka siasat, kita (kerajaan) tidak campur, mana boleh! mesti arah siasatan!

“Terserahlah kepada badan ambil tindakan, tidak boleh! (arah) puluhan bilion ringgit dikeluarkan baru nak siasat?,” katanya ketika berucap pada Majlis Taklimat Parti Keadilan Rakyat (PKR) di sini hari ini.

“Ya, saya akan beri kerjasama dan tunggu bila-bila dipanggil Suruhanjaya Pilihan Raya (SPRM). Tetapi saya perlu bongkar semua (kerana) ini soal pengaliran wang keluar negara,” katanya.

Terdahulu, SPRM dilapor meminta kerjasama daripada Anwar berhubung pendedahan tentang ‘Pandora Papers’ yang didedahkannya dalam Parlimen dengan mengutuskan notis usul kepada Yang Dipertua Dewan Rakyat, Datuk Azhar Azizan Harun baru-baru ini.

Bagaimanapun pada 7 Oktober lalu, beliau merayu supaya isu berkenaan dibenarkan untuk dibahas di Dewan Rakyat selepas usul tersebut ditolak Azhar Azizan pada hari sebelumnya.


Vaksinasi secara ‘walk-in’ di Lembah Klang mula esok

KUALA LUMPUR 1 Ogos – Operasi vaksinasi tanpa janji temu (walk-in) akan bermula di beberapa pusat pemberian vaksin (PPV) terpilih di Lembah Klang, esok, kata Menteri Penyelaras Program Imunisasi COVID-19 Kebangsaan (PICK) Khairy Jamaluddin.

Beliau yang juga Menteri Sains, Teknologi dan Inovasi berkata, vaksinasi secara tanpa janji temu itu dimulakan di Lembah Klang, setelah Operasi Lonjakan Kapasiti Vaksinasi di Lembah Klang berakhir hari ini.

“Operasi vaksinasi secara walk-in akan dibuka mengikut kategori pada 2 Ogos, bermula dengan mereka yang berumur 40 tahun ke atas dan golongan komorbiditi.

“Pada 5 Ogos kita akan buka kepada semua yang berumur 18 tahun ke atas,” katanya kepada media selepas meninjau Program Vaksinasi Warganegara China di sini semalam.

Menurut Khairy, kaedah pelaksanaan vaksinasi secara tanpa janji temu di Lembah Klang akan diumumkan melalui kenyataan media Pasukan Petugas Khas Imunisasi COVID-19 (CITF), dalam waktu terdekat.

Bagi mengelakkan penularan berita palsu, beliau mengingatkan orang ramai bahawa bukan semua PPV menerima vaksinasi tanpa janji temu mulai 2 Ogos ini.

“CITF akan umumkan senarai PPV dalam tempoh beberapa jam lagi. PPV mana yang dibuka (untuk vaksinasi tanpa janji temu). Jangan anggap bahawa semua PPV (di Lembah Klang) dibuka untuk walk-in,” katanya.

“Jadi kita akan maklumkan kepada mereka yang datang ke PPV yang dibuka untuk vaksinasi tanpa janji temu berapa ramai atau berapa kapasiti vaksinasi tanpa janji temu pada satu-satu hari,” katanya.

Katanya pelaksanaan vaksinasi secara tanpa janji temu di Lembah Klang adalah untuk mereka yang belum mendapat janji temu atau yang pernah membatalkan janji temu atau yang belum mendaftar untuk vaksin.

“Kami yakin, menjelang esok (hari ini) 99 peratus daripada dewasa di Lembah Klang yang mendaftar (untuk vaksin) akan dapat janji temu.

“Bukan saya katakan yang pada Ogos langsung tiada vaksinasi di Lembah Klang. Tentunya akan ada vaksinasi dos kedua, tetapi akan ada juga untuk dos pertama juga. Akan ada mereka yang kami tertinggal,” katanya.


ANGKASA sasar lagi 2,500 peruncit, koperasi terima inisiatif perniagaan digital

SEMABOK 8 Ogos – Angkatan Koperasi Kebangsaan Malaysia Berhad (ANGKASA) menyasarkan 2,500 lagi peruncit dan perniagaan koperasi di negara ini bagi meneruskan perniagaan menggunakan pendekatan platform digital.

Presidennya, Datuk Abdul Fattah Abdullah berkata, pihaknya sedia membantu golongan terbabit menerusi program Projek Barang Asas 100 (BA100) bagi kelangsungan perniagaan ketika negara dilanda wabak pandemik COVID-19.

Jelasnya, pihaknya menyasarkan 3,000 peruncit dan koperasi akan menggunakan platform terbabit sepenuhnya dalam tiga tahun selepas ia dilancarkan pada pertengahan tahun lalu.

“ANGKASA sedia bantu mereka dengan inisiatif melalui nilai harga barang pendahuluan berjumlah RM10,000 dan ini akan membantu mereka memasarkan barangan secara atas talian.

“Kita percaya ia tidak boleh dilaksanakan terus kerana memerlukan kemahiran mendalam seperti menguruskan sistem pembayaran, pemasaran, pembukaan akaun serta penggunaan platform e-wallet, dan kita sedia membimbing mereka,” katanya.

Beliau ditemui media selepas program sumbangan barangan keperluan menerusi projek BA100 kepada 500 ibu tunggal melalui Koperasi Ibu Bestari Melaka Berhad di Taman Pertam Jaya, di sini hari ini.

Mengulas lanjut, ujarnya, dengan peruntukan RM10,000 itu, peruncit boleh membeli barangan daripada pembekal untuk dijual semula serta berpeluang menerima tambahan peruntukan sekiranya mencapai sasaran pihaknya.

“Kita harap gerakan ini mampu membantu meneruskan kelangsungan perniagaan masing-masing dan menyeru semua peniaga menyemak semula keperluan dalam perancangan perniagaan mereka bagi mendapat pulangan cepat,” katanya.


Suri rumah, rakan didakwa bunuh suami

Mengikut kertas pertuduhan, Law dan Fam telah bersama membunuh suami Law, Lee Ming How, 44, di sebuah rumah di Blok 11, Jalan Nipah, Taman Daya, pada kira-kira 2 petang, 14 Julai lepas.

Kedua-dua tertuduh didapati melakukan kesalahan mengikut Seksyen 302 Kanun Keseksaan yang dibaca bersama Seksyen 34 kanun sama, jika sabit kesalahan boleh dikenakan hukuman gantung sampai mati.

Law didakwa memasukkan dadah jenis methamphetamine dan amphetamine ke dalam badannya di pejabat Bahagian Siasatan Jenayah Narkotik, Ibu Pejabat Polis Daerah (IPD) Johor Bahru Selatan (JBS) kira-kira 1.30 tengah hari, 15 Julai lepas.

Fam, yang bekerja sebagai buruh itu, didakwa melakukan perkara sama dengan memasukkan methamphetamine ke dalam badannya di tempat sama, kira-kira 12.01 tengah malam, 16 Julai lalu.

Mereka didakwa mengikut Seksyen 15(1)(a) Akta Dadah Berbahaya 1952, yang jika sabit kesalahan boleh didenda sehingga RM5,000 atau penjara maksimum dua tahun.

Timbalan Pendakwa Raya Sharifah Natasha Syed Ahmad dan Nur Aqiilah Ahmad Rofaei bagaimanapun memohon agar hukuman setimpal buat kedua-dua tertuduh yang tidak diwakili peguam sebagai pengajaran buat mereka.


Pos ‘tak’ laju di Melaka?

MAT teringat kata-kata bekas Menteri Kerja Raya dan Presiden MIC Datuk Seri S. Samy Vellu (kini Tun). “Hari ini pos, semalam sudah sampai!”

Ia kata-kata jenaka tetapi melambangkan betapa seriusnya kerajaan mahu syarikat pos efisyen dalam operasinya. Namun apa sudah jadi dengan sebuah syarikat pos tersohor di Malaysia?

Mat terima banyak rungutan dari pengguna tentang syarikat ini di Melaka. Rungutan yang diterima bukan baru. Ia berlarutan sejak sekian lama.

Terbaru, Mat terima rungutan berkaitan syarikat ini lagi. Perkhidmatan yang diberi tidak seperti apa yang ditawarkan. Barang yang dijanjikan sampai ke tangan penerima dalam masa 2-3 hari, tidak berlaku!

Dalam sistem ‘tracking’ syarikat pula, barang tidak dapat diserahkan. Tiada alasan lanjut mengapa tidak dapat diserahkan. Penerima mempertikaikan kerana mereka ada sahaja di rumah ketika musim PKP ini.

Panggilan pelanggan ke pusat perkhidmatan tidak berjawab. Emel pertanyaan yang dihantar ke syarikat juga tidak berbalas. Cubaan untuk mendapatkan ulasan dari pegawai bertanggungjawab juga gagal.


1,052,145 individu lengkap dos kedua vaksin setakat semalam- DR Adham

KUALA LUMPUR 31 Mei – Seramai 1,052,145 individu telah menerima dos kedua vaksin COVID-19 setakat semalam, kata Menteri Kesihatan Datuk Seri Dr Adham Baba.

Menerusi catatan di Twitternya, beliau berkata seramai 1,860,864 orang telah menerima dos pertama, menjadikan jumlah pemberian vaksin COVID-19 setakat semalam ialah 2,913,009 dos.

Dr Adham berkata lima negeri tertinggi yang telah melengkapkan kedua-dua dos ialah Selangor dengan 139,427 dos diikuti Sarawak (109,934); Perak (97,558); Kuala Lumpur (94,399) dan Johor (92,231).

Menurutnya, setakat semalam, 49.9 peratus atau 12,117,091 individu telah mendaftar untuk menerima suntikan vaksin dengan Selangor mencatatkan pendaftaran tertinggi sebanyak 3,223,832.

Mengikut perancangan program imunisasi itu, tempoh pelaksanaan fasa pertama pemberian vaksin yang bermula Februari hingga April lalu melibatkan 500,000 anggota barisan hadapan termasuk petugas kesihatan.

Fasa kedua bermula April hingga Ogos pula membabitkan 9.4 juta warga emas, kumpulan rentan dan Orang Kurang Upaya manakala fasa ketiga yang dijadual pada Mei tahun ini hingga Februari 2022, melibatkan individu 18 tahun dan ke atas, warganegara dan bukan warganegara, dengan sasaran 13.7 juta orang atau lebih.


PRU15: PDRM kenal pasti kurang daripada 100 kawasan hotspot

Ketua Polis Negara Tan Sri Acryl Sani Abdullah Sani berkata penugasan pegawai dan anggota telah dibuat untuk ditempatkan di kesemua kawasan tersebut.

“…melalui risikan daripada polis daerah, kita tahu beberapa kawasan agak hangat dari segi kempen, sentimen emosi dan seumpamanya. Kita sudah kenal pasti dan membuat penugasan sewajarnya untuk berusaha meredakan suhu apabila kempen tiba kelak,” katanya.

Beliau berkata demikian kepada pemberita selepas majlis penutup Kursus Asas Tiger Platoon Briged Tengah Pasukan Gerakan Am (PGA) di Kem Batalion 6 PGA di sini hari ini.

Katanya seorang anggota polis akan ditempatkan di setiap saluran mengundi yang melibatkan lebih 38,000 saluran, selain anggota dan pegawai untuk tugasan kawalan rondaan.

Suruhanjaya Pilihan Raya (SPR) menetapkan hari pengundian PRU15 pada 19 Nov dengan penamaan calon pada 5 Nov, manakala pengundian awal pada 15 Nov ini.


SPRM anjur FIFA 21 Challenge, sebar mesej antirasuah kepada belia

PUTRAJAYA 24 Jun Suruhanjaya Pencegahan Rasuah Malaysia (SPRM) akan menganjurkan kejohanan e-sukan SPRM FIFA 21 Challenge mulai 1 Julai hingga 17 Julai ini sebagai usaha untuk menyebarluaskan mesej antirasuah dalam kalangan belia.

Kejohanan bertemakan ‘Youth Against Corruption’ (Belia Menentang Rasuah) itu adalah kesinambungan daripada program PUBG Mobile i-Challenge yang pernah dianjurkan oleh SPRM sebelum ini sebagai usaha untuk mendekati Generasi Z atau kumpulan belia yang meminati e-sukan.

SPRM dalam kenyataan hari ini menjelaskan pertandingan secara dalam talian itu dicetuskan oleh Ketua Pesuruhjaya SPRM, Datuk Seri Azam Baki sebagai pendekatan serampang dua mata kerana mesej antirasuah dan penerangan berkaitan jenayah rasuah di negara ini turut akan diselitkan sepanjang perlawanan terbabit.

“Sejajar dengan ledakan teknologi, e-sukan seperti Mobile Legend, Starcraft, Counter Strike, Dota dan FIFA kini menjadi trend kumpulan belia kerana ia bukan sekadar untuk memenuhi masa lapang anak-anak muda, malah mendorong mereka untuk menjadikan e-sukan sebagai kerjaya.

“Justeru, kejohanan anjuran bersama antara SPRM dan THQ Esports Club yang diterajui oleh anak-anak muda ini diharap dapat memberi kesedaran dan pendedahan kepada generasi muda terhadap kesan rasuah yang bukan sahaja akan meruntuhkan organisasi malah mencemarkan imej serta reputasi negara,” kata kenyataan itu.

Menurut SPRM, SPRM FIFA 21 Challenge yang julung kali diadakan ini juga membuktikan SPRM memanfaatkan penggunaan teknologi ketika penularan pandemik COVID-19 yang memberi kesan kepada program serta aktiviti pendidikan antirasuah yang sebelum ini dijalankan secara bersemuka.

Katanya, pada masa sama, platform maya turut membolehkan SPRM mendekati kumpulan sasar bagi menyampaikan mesej antirasuah meskipun negara kini sedang berdepan dengan Perintah Kawalan Pergerakan (PKP) bagi membendung pandemik.

“Peringkat awal, sebanyak 13 negeri serta tiga Wilayah Persekutuan akan mula berentap bermula 1 Julai hingga 16 Julai ini dan juara bagi setiap negeri layak untuk ke peringkat akhir iaitu pada 17 Julai ini.

“Pemenang pertandingan bakal membawa pulang hadiah wang tunai keseluruhan RM20,000 yang mana juara akan membawa pulang wang tunai RM5,000, diikuti naib juara (RM3,000) dan tempat ketiga (RM2,000).

“Bagi tempat keempat pula, pemenang akan membawa pulang wang tunai sebanyak RM1,000 dan Top 8 (RM700); Top 16 (RM375) serta Top 32 (RM200),” katanya.

Katanya, SPRM FIFA 21 Challenge yang bakal disertai 2,048 atlet e-sukan itu akan disiarkan secara langsung menerusi laman Facebook rasmi Team Haq Esports Club dan SPRM Community.


Pastikan tiada penyelewengan dan ketirisan minyak masak bersubsidi dari kilang ke sempadan – PM

KUALA LUMPUR, 4 Julai – Kerajaan mengerahkan pihak penguat kuasa untuk menggempur daripada peringkat kilang pembungkusan hingga ke sempadan negara bagi memastikan tidak berlaku sebarang penyelewengan minyak masak paket bersubsidi, kata Perdana Menteri Datuk Seri Ismail Sabri Yaakob.

Katanya operasi akan dilaksana Kementerian Perdagangan Dalam Negeri dan Hal Ehwal Pengguna (KPDNHEP), Polis Diraja Malaysia (PDRM) serta Angkatan Tentera Malaysia (ATM) itu bertujuan memastikan peruntukan subsidi minyak masak RM4 bilion tahun ini untuk mengurangkan beban Keluarga Malaysia tidak tiris dalam setiap peringkat rantaian serta sampai kepada pengguna.

“Tindakan tegas termasuk membatalkan kuota dan lesen yang telah diberikan kepada pengilang dan pembungkus akan diambil dalam usaha menangani ketirisan pengedaran minyak masak bersubsidi.

Kerajaan akan melaksanakan operasi pengauditan dan pemutihan secara komprehensif, meliputi 22 pengeluar dan 305 premis pembungkusan semula minyak masak paket yang beroperasi di seluruh negara,” katanya dalam satu kenyataan di sini hari ini.

Mesyuarat itu turut dihadiri beberapa Menteri Kabinet serta wakil daripada Jabatan Perangkaan Malaysia (DOSM); Institut Penyelidikan Ekonomi Malaysia (MIER); Institut Penyelidikan Khazanah (KRI); Majlis Tindakan Ekonomi Melayu (MTEM); Kongres Kesatuan Pekerja-Pekerja Dalam Perkhidmatan Awam (CUEPACS); Gabungan Persatuan-Persatuan Pengguna Malaysia (FOMCA) dan Persatuan Rantaian Peruncit Malaysia (MRCA).

Ismail Sabri berkata perangkaan semasa menunjukkan edaran minyak masak paket bersubsidi di dalam negara berjumlah 60,000 tan metrik sebulan adalah melebihi daripada penggunaan isi rumah dalam negara.

Pada 22 Jun lepas, Perdana Menteri mengumumkan kerajaan mengekalkan subsidi minyak yang telah bermula sejak Jun 2007 bagi minyak masak paket berharga RM2.50 satu kilogram untuk kegunaan Keluarga Malaysia golongan B40, berbanding harga pasaran sebenar iaitu RM9.00.

Katanya mesyuarat yang menyaksikan lima kertas kerja dibentangkan juga bersetuju sekuriti makanan dijadikan keutamaan dalam konteks Keselamatan Dalam Negeri bagi mengatasi masalah itu yang menyebabkan peningkatan kos sara hidup Keluarga Malaysia.

Selain itu, katanya kerajaan akan memperhebat Program Jualan Keluarga Malaysia (PJKM) sepanjang masa dengan jualan barangan keperluan asas pada harga lebih murah yang bakal melibatkan kerjasama strategik bersama Ahli Parlimen, Ahli Dewan Undangan Negeri dan Pihak Berkuasa Tempatan serta diperluas ke Institusi Pengajian Tinggi (IPT) di seluruh negara.

Ismail Sabri berkata program yang akan diterajui bersama KPDNHEP, Kementerian Pertanian dan Industri Makanan, Kementerian Usahawan dan Koperasi serta Kementerian Wilayah Persekutuan turut dilaksanakan dalam konsep bergerak.

“Kerajaan akan turut memperkenalkan Menu Keluarga Malaysia di restoran-restoran koperasi dan kafeteria serta premis jualan makanan di IPT sebagai alternatif bagi mendapatkan hidangan pagi, tengah hari dan malam pada harga yang berpatutan.


Cili Melaka @ Cabai Melaka bakal diperkenalkan

AYER KEROH 23 Feb. – Kerajaan negeri bercadang untuk memperluaskan tanaman cili di negeri ini dan mewujudkan satu jenama cili baharu iaitu Cili Melaka.

Ketua Menteri Datuk Seri Utama Haji Sulaiman Md Ali berkata, ia berikutan permintaan cili dalam dan luar negara kini semakin meningkat memandangkan ia mempunyai pelbagai fungsi lain bukan sahaja sebagai makanan.

Jelasnya, sekiranya pemasaran Cili Melaka dapat diperhebatkan, tidak mustahil untuk negeri ini membuka lebih banyak peluang pekerjaan dalam bidang pertanian moden.

“Tidak kiralah sama ada kita menamakannya sebagai Cili Melaka atau Cabai Melaka sekali pun, jika kita berjaya tularkan kehebatan cili yang ditanam di Melaka, tidak mustahil ia akan menjadi terkenal suatu hari nanti.

“Mungkin selepas ini ramai yang nak merasai kelazatan Cili Melaka yang kita tuai dan itu akan membuka satu bentuk pasaran baharu dalam negara,” katanya.

Beliau berkata demikian ketika membuat lawatan ke projek tanaman cili hasil kerjasama Yayasan Melaka dan GraciGate Berhad (GraciCili) bertempat di Bandar Hijau, di sini.

Hadir sama, Setiausaha Kerajaan Negeri Datuk Seri Dr Hasim Hasan, Timbalan Speaker Dewan Negara merangkap Ahli Lembaga Pengarah Yayasan Melaka Senator Datuk Seri Mohamad Ali Mohamad dan Pengurus Besar Yayasan Melaka Datuk Yusof Jantan.

Sulaiman berkata, ladang seluas kira-kira 6.88 hektar itu merupakan projek pembangunan tanah secara pertanian terperinci iaitu projek ladang cili secara fertigasi yang menggunakan teknologi hijau dan pintar, Internet of Things (IoT) yang diusahakan hasil kerjasama Yayasan Melaka dan GraciGate Berhad melalui anak syarikatnya GraciCili.

Beliau berkata ia selaras dengan sebahagian daripada lebih 40 ‘touch point’ yang telah disebutkan dalam Belanjawan 2021 Negeri Melaka iaitu Insentif Membangunkan Ekonomi Rakyat bagi usahawan tani, usahawan belia dan juga usahawan asnaf.

Menurutnya lagi, syarikat berkenaan kini menyasarkan ladang kontrak seluas 323.75 hektar di Melaka yang dijangka membuka peluang pekerjaan kepada 4,500 hingga 6,000 orang dalam tempoh tiga tahun.


SMK Rahmat didik pelajar celik masa depan, jauhi dadah

KUALA LINGGI 7 September – Sebagai usaha meningkatkan kesedaran pelajar sekolah terhadap kesan dan bahaya dadah, Sekolah Menengah Kebangsaan (SMK) Rahmat di sini mengadakan Program Karnival Minggu Pendidikan Kerjaya dan Anti Dadah, baru-baru ini.

Program yang berlangsung lima hari itu pada 22 hingga 26 Ogos lalu itu dirasmikan Setiausaha Politik Kepada Ketua Menteri Melaka, Abdul Hakim Abdul Wahid.

Pengetua SMK Rahmat, A.Halim Mat Ali berkata karnival itu menggabungkan dua objektif yang ingin dicapai menerusi pameran kerjaya dan pameran anti dadah.

Program seumpama itu, katanya, diadakan bagi melahirkan pelajar yang berpengetahuan dan berkemahiran dalam pendidikan kerjaya, selain menolak ancaman dadah serta gejala sosial.

“Matlamat karnival ini bertujuan untuk mengukuhkan minda dan sikap kepentingan pendidikan terhadap kerjaya, anti dadah dan jauhi rokok dalam kalangan pelajar sekolah.

“Selain itu, ia juga mampu mempertingkatkan pengetahuan dan kesedaran pelajar di setiap peringkat dengan menggunakan medium seni dan aktiviti sebagai medan menyampaikan mesej pendidikan kerjaya dan pencegahan dadah,” katanya kepada Melaka Hari Ini.

Majlis perasmian itu turut dihadiri Presiden Gabungan NGO Melaka Bebas Asap Rokok (GaNMBAR) Amir Hamzah TAziz dan Yang Dipertua Persatuan Ibu Bapa dan Guru (YDP PIBG) SMK Rahmat, Datuk Ir. Ismail Othman.


Pelajar tingkatan dua bantu operasi SAR mangsa lemas dapat penghargaan polis

MARANG 31 Mac – Meskipun baru berusia 14 tahun, namun keberaniannya dalam membantu pasukan penyelamat mencari seorang mangsa lemas di pantai Jambu Bongkok di sini, pada akhir Disember lalu agak luar biasa hingga mendapat penghargaan Polis Diraja Malaysia (PDRM).

Muhammad Norman Haikal Mazlan ketika dihubungi Bernama berkata, beliau sangat terharu dan gembira menerima penghargaan itu, malah ia adalah motivasi untuk dirinya terus menghulurkan bantuan kepada sesiapa sahaja yang memerlukan pada masa akan datang.

“Dalam kejadian pada 25 Disember lalu, saya dan ayah, Mazlan Mamat, 58, menggunakan jet ski untuk membantu operasi mencari dan menyelamat (SAR) mangsa kerana keadaan laut yang sangat bergelora dengan ombak besar ketika itu agak menyukarkan pergerakan bot pasukan penyelamat dalam pencarian.

“Ini kali pertama saya terlibat dalam operasi seumpama itu dan tak sangka pula sumbangan kecil saya mendapat penghargaan PDRM sempena sambutan Hari Polis yang ke-214 baru-baru ini,” katanya yang mahir mengendalikan jet ski sejak berusia enam tahun hasil tunjuk ajar ayahnya serta tiga abangnya (pelumba jet ski yang pernah menyertai pertandingan di peringkat Asia).

Bagi Mazlan pula, penglibatannya sebagai sukarelawan dalam operasi SAR bersama pasukan penyelamat bukanlah perkara baharu kerana beliau berpengalaman membantu polis sejak 20 tahun yang lalu.

“Saya berterima kasih kepada pihak polis atas penghargaan ini dan berharap Muhammad Norman Haikal akan terus menyerlah sebagai pelumba jet ski terkenal satu hari nanti dan pada masa sama sentiasa rendah hati menggunakan kemahiran ini untuk menghulurkan bantuan,” katanya yang kerap membawa anaknya itu menyertai pertandingan jet ski di seluruh negara.

Sementara itu, Ketua Polis Daerah Marang, Deputi Superintendan Mohd Zain Mat Dris berkata, keberanian pelajar tingkatan dua Sekolah Menengah Agama Marang itu wajar dicontohi semua pihak dalam bekerjasama dengan pihak polis dan pasukan penyelamat yang lain.

Beliau berkata kemahiran Muhammad Norman Haikal mengendalikan jet ski bersama-sama ayahnya telah membantu pihak polis menamatkan misi pencarian selama tiga hari dalam operasi itu.

“Tepat pukul 6.30 petang 27 Disember, Muhammad Norman Haikal dan kumpulan jet ski yang terdiri daripada polis marin dan orang awam telah menemukan mayat mangsa kira-kira 500 meter dari pesisir pantai Jambu Bongkok.

“Mereka mengambil masa hampir dua jam untuk membawa mayat ke tepi pantai memandangkan keadaan laut pada ketika itu sangat bergelora dan ombak yang kuat menyebabkan bot-bot penyelamat tidak boleh menghampiri pantai,” katanya.

Mengulas lanjut, Mohd Zain berkata keberanian dan kesungguhan Muhammad Norman Haikal untuk memberikan bantuan dalam operasi SAR itu mendapat perhatian banyak pihak.

“Tragedi lemas itu berlaku pada musim tengkujuh, bayangkan dalam keadaan laut yang bergelora dan ombak yang sangat kuat, Muhammad Norman Haikal sanggup menggadaikan nyawa untuk menghulurkan bantuan dan ini wajar menjadi contoh kepada anak muda yang lain.

“Tahniah diucapkan kepada beliau serta keluarganya dan polis berharap lebih ramai anak muda yang dapat menabur bakti kepada masyarakat dan negara pada masa akan datang tanpa mengharapkan sebarang balasan,” katanya.

Dalam tragedi itu, mangsa Wan Nashaifudin Wan Latif, 48, dari Kampung Bukit Tok Bat Batu 24, Kuala Berang, Hulu Terengganu dikatakan mandi bersama enam rakannya di lokasi tersebut sebelum seorang daripada mereka menyedari mangsa sudah semakin jauh ke tengah laut.

Operasi SAR selama tiga hari itu turut menggunakan perkhidmatan helikopter untuk melakukan pemantauan udara sepanjang 24 kilometer di pesisir pantai dari Jambu Bongkok hingga ke Kuala Dungun serta lapan kilometer ke tengah laut.


Bajet 2023: Kapasiti perkhidmatan kesihatan awam diperkasa, RM36.1 bilion diperuntuk kepada KKM

Menteri Kewangan Tengku Datuk Seri Zafrul Tengku Abdul Aziz ketika membentangkan Rang Undang-Undang Perbekalan 2023 berkata sungguhpun negara dalam fasa peralihan ke endemik, COVID-19 masih bersama rakyat justeru dalam mengharungi kehidupan mendatang, usaha pemantapan perkhidmatan kesihatan akan dilakukan.

Beliau berkata menurut data Bank Dunia, jumlah perbelanjaan perkhidmatan kesihatan di Malaysia adalah setara dengan negara jiran yang lain iaitu sekitar empat peratus kepada Keluaran Dalam Negara Kasar (KDNK).

“Sejumlah RM4.9 bilion disediakan bagi menampung perolehan seperti ubat, reagen, vaksin dan bahan guna habis iaitu meningkat 12 peratus berbanding 2022. Keutamaan tahun depan adalah untuk membaik pulih fasiliti termasuk klinik yang usang,” katanya di Dewan Rakyat hari ini.

Menurut Tengku Zafrul, kerajaan menyediakan RM420 juta untuk pembaikan hospital dan klinik daif serta penggantian peralatan usang dengan keutamaan diberikan kepada fasiliti kesihatan pedalaman Sabah dan Sarawak.

“Tahun hadapan, beberapa projek pembinaan hospital, klinik dan fasiliti baharu akan dilaksanakan termasuk perolehan peralatan dengan kos hampir RM1.8 bilion melibatkan pembinaan Hospital Maran di Pahang dengan kos RM350 juta, bangunan blok wanita dan kanak-kanak di Hospital Melaka serta lima klinik kesihatan baharu seperti di Linggi (Negeri Sembilan), Penampang (Sabah) dan Sepupok (Sarawak),” katanya.

Menerusi bajet bertema ‘Keluarga Malaysia, Makmur Bersama’ itu, Tengku Zafrul berkata kerajaan juga akan memperoleh peralatan mobile CT Scan bagi meningkatkan perkhidmatan imbas tomografi berkomputer itu khususnya untuk manfaat pedalaman Sabah dan Sarawak.

Bagi menerajui agenda kesihatan mental pula, beliau menjelaskan kerajaan bercadang menubuhkan Pusat Kecemerlangan Kesihatan Mental Kebangsaan yang bertindak sebagai penggerak bersepadu antara semua pihak bagi kesejahteraan kesihatan mental rakyat di bawah payung MyMYNDA dengan peruntukan RM34 juta.

“Bagi menyokong Dasar Kesihatan Pergigian Kebangsaan, skop pelepasan cukai pendapatan ke atas perbelanjaan rawatan perubatan diri, pasangan dan anak akan diperluas meliputi perbelanjaan pemeriksaan dan rawatan pergigian, terhad sehingga RM1,000 mulai tahun taksiran 2023.

“Selain itu, RM10 juta juga disediakan untuk perolehan 10 unit mesin cetak 3D (tiga dimensi) bagi penghasilan dentur yang dapat mengurangkan waktu lawatan pesakit ke klinik pergigian kerajaan daripada lima kali kepada hanya dua kali,” katanya.

Dalam menggalakkan rakyat menghentikan tabiat merokok, Tengku Zafrul berkata kerajaan turut bercadang untuk mengecualikan duti import dan cukai jualan ke atas produk Terapi Gantian Nikotin.

Menurutnya sebagai melengkapi langkah menjadikan Hospital Kuala Lumpur dan Hospital Tunku Azizah sebagai pusat rujukan bagi penyakit jarang jumpa, kerajaan juga akan meningkatkan peruntukan penyakit itu kepada RM25 juta bagi menampung kos rawatan penyakit berkenaan yang kian meningkat.

“Kerajaan juga pada Julai 2022 telah menubuhkan satu Akaun Amanah bagi Rawatan Penyakit Jarang Jumpa untuk membolehkan semua pihak menyalurkan sumbangan. Sukacita dimaklumkan, sumbangan kepada tabung ini akan diberi potongan cukai bersamaan jumlah sumbangan sebenar. Diharapkan banyak pihak tampil ke hadapan untuk menyumbang bagi meringankan beban kos pesakit,” katanya.

Tengku Zafrul berkata kerajaan juga akan mempergiat agenda saringan rakyat melalui skim Peduli Kesihatan untuk Kumpulan B40 (PEKA B40) dengan peruntukan RM80 juta termasuk untuk saringan penyakit kencing manis.

Katanya kerajaan juga akan menambah baik Program Saringan Kesihatan Pertubuhan Keselamatan Sosial (Perkeso) dengan membuka program tersebut kepada 2.3 juta pekerja berdaftar di bawah Skim Keilatan Perkeso melalui peruntukan RM80 juta sebagai langkah awal mengesan dan mencegah penyakit kritikal seperti kanser dan sakit jantung.

Selain itu, Tengku Zafrul berkata pelaksanaan MySalam akan diteruskan kepada penerima Bantuan Keluarga Malaysia (BKM) dengan membukanya kepada syarikat insurans dan takaful untuk bersama-sama memastikan kesinambungan program berkenaan.

Menurutnya sejak 2019, MySalam telah meluluskan tuntutan berkaitan penyakit kritikal dan hospitaliti berjumlah RM734 juta kepada 1.5 juta individu B40, termasuk 500,000 individu yang menerima pampasan disebabkan COVID-19 dengan nilai keseluruhan RM330 juta.

“Baucar Perlindungan Tenang yang telah memanfaat lebih tiga juta penerima BKM turut akan diteruskan melalui kaedah perkongsian kos dan diperluas kepada pembelian produk perlindungan bencana banjir untuk rumah kediaman,” katanya.

Dalam perkembangan lain, beliau menyeru lebih banyak entiti menyumbang ke dalam Kumpulan Wang Amanah Negara (KWAN) bagi memberi manfaat kepada negara terutama berikutan PETRONAS bercadang untuk menyumbangkan sebanyak RM2 bilion kepada agensi itu pada tahun depan. – BERNAMA


Mayat ketiga insiden komponen kren terjatuh dibawa keluar

KUALA LUMPUR 24 Mac. – Mayat ketiga dalam insiden komponen kren gantri terjatuh di tapak pembinaan Lebuh Raya Bertingkat Sungai Besi Ulu-Klang Expressway (SUKE) berhampiran Puncak Banyan, Persiaran Alam Damai, Cheras Isnin lepas, akhirnya berjaya dikeluarkan awal pagi ini.

Pengarah Jabatan Bomba dan Penyelamat Kuala Lumpur Nordin Pauzi berkata, mangsa yang dikenali sebagai Mu Tong Zheng, pekerja warga China yang sebelum ini dilaporkan terjatuh dan tersangkut di atas landasan lebuh raya sebelum tersepit di antara landasan pembinaan lebuh raya, dikeluarkan tiga anggota pada 3.58 pagi.

Katanya, mangsa sebelum ini tidak dapat dikeluarkan memandangkan pihaknya berhadapan kesukaran disebabkan struktur binaan yang tidak stabil dan mangsa tersepit di antara rasuk binaan dan struktur kren gantri.

“Pihak kami telah naik ke atas (struktur binaan tersebut) kira-kira 3 pagi untuk membuat penilaian risiko sebelum tiga anggota yang lengkap berpakaian sut perlindungan diri (PPE) naik dan membawa turun mayat lelaki berkenaan menggunakan bantuan kren.

Nordin berkata dengan mangsa terakhir berjaya dikeluarkan, operasi menyelamat selama tiga hari bermula Isnin lalu telah selesai dan kes diserahkan kepada Jabatan Keselamatan dan Kesihatan Pekerjaan (DOSH) untuk siasatan lanjut.

Sementara itu, Ketua Polis Daerah Cheras Asisten Komisioner Mohamed Mokhsein Mohamed Zon berkata mayat berkenaan telah dihantar ke Hospital Canselor Tuanku Muhriz, Cheras untuk dibedah siasat bagi mengenal pasti punca kematian.

Pada Isnin, tiga pekerja warga China maut manakala seorang pemandu tempatan cedera parah berikutan kejadian satu daripada komponen kren gantri terjatuh di tapak pembinaan lebuh raya berkenaan.


Penurunan mendadak kadar defisit fiskal jejaskan ekonomi, projek pembangunan – PM Anwar

KUALA LUMPUR, 6 Jun (Bernama) — Penurunan kadar defisit fiskal yang terlalu mendadak akan menjejaskan ekonomi terutamanya projek-projek pembangunan negara khususnya pendidikan, kesihatan dan prasarana desa, kata Perdana Menteri Datuk Seri Anwar Ibrahim.

Beliau yang juga Menteri Kewangan berpendapat penurunan defisit tidak harus terlalu mendadak dan mesti diturunkan ke paras yang boleh diterima seperti yang diumumkan sebelum ini.

“Kebijakan ekonomi dan Bank Negara Malaysia (BNM) juga akan menentukan kekuatan ringgit tetapi kita juga fikir kenaikan Kadar Dasar Semalaman (OPR) yang terlalu pantas ada kesan negatif terhadap peniaga-peniaga,” katanya pada Waktu Pertanyaan-Pertanyaan Menteri di Dewan Rakyat, hari ini.

Anwar menjawab soalan Dr Radzi Jidin (PN-Putrajaya) mengenai kesan kemerosotan nilai ringgit kepada proses pemulihan ekonomi negara dan pendekatan yang akan digunakan untuk mengukuhkan mata wang tempatan itu.

Setakat ini, katanya kerajaan dan BNM lebih teliti dan berhemah dalam menaikkan kadar faedah dan perlu ada perimbangan dalam pendekatan yang harus dilakukan.

Mengulas mengenai penyusutan nilai ringgit, Perdana Menteri berkata kejatuhan kadar pertukaran ringgit yang dialami pada tempoh terdekat ini sebahagian besarnya didorong oleh pengukuhan dalam dolar Amerika Syarikat (AS).

“Sejak 31 Dis 2022, berbanding dolar AS, ringgit menyusut 3.8 peratus, yen Jepun merosot lebih enam peratus sementara dolar Australia, won Korea dan yuan China menyusut sekitar tiga peratus,” katanya.

Manakala kenaikan kadar faedah oleh bank pusat sejak Januari 2022 ialah 125 mata asas bagi ringgit, 380 mata asas (Singapura), 225 mata asas (Indonesia) dan 500 mata asas (AS), jelas Anwar.

Mengenai kenaikan OPR pula, beliau berkata kadar OPR ini diputuskan sepenuhnya oleh BNM sejak pemerintahan kerajaan sebelum ini kerana ia adalah undang-undang yang dibuat terdahulu.

“Yang berlaku sekarang ialah keyakinan pelabur dari sudut pelaburan suku tahun pertama menunjukkan pertumbuhan ekonomi itu meyakinkan dan kedudukan nilai ringgit masih terikat dengan kekuatan dolar AS,” jelasnya.

Dalam soal kebergantungan kepada dolar AS, perdana menteri berkata negara harus stabil, mempunyai dasar jangka panjang dan dasar fiskal yang bertanggungjawab supaya tidak memberi kesan kepada ekonomi domestik.


Kerajaan belanja RM2.8 trilion bagi Program Imunisasi Kebangsaan sejak 1957

PUTRAJAYA 27 April. – Kerajaan telah membelanjakan hampir RM2.8 trilion untuk rakyat Malaysia sehingga kini bagi program imunisasi kebangsaan sejak diperkenalkan pada 1957, kata Menteri Kesihatan Datuk Seri Dr Adham Baba.

“Ia membuktikan komitmen kerajaan bagi meningkatkan tahap perlindungan masyarakat seterusnya mencapai imuniti kelompok bagi mengekang penularan penyakit seperti polio dan tuberkulosis yang berpotensi membawa maut,” katanya ketika berucap merasmikan Sambutan Hari Imunisasi peringkat kebangsaan di Kementerian Kesihatan (KKM) di sini hari ini.

Sambutan itu diadakan sempena Minggu Imunisasi Sedunia yang biasa disambut pada 24 hingga 30 April setiap tahun dan tema sambutan tahun ini ialah ‘Vaksin Menyatukan Kita Semua’.

Dr Adham berkata perkhidmatan imunisasi dalam negara tetap diteruskan biarpun negara berdepan cabaran pandemik COVID-19 dan Perintah Kawalan Pergerakan (PKP) terutamanya pada tahun lepas dengan mengambil kira kepentingan vaksin kepada bayi dan kanak-kanak.

“Kini, pencapaian liputan imunisasi untuk bayi dan kanak-kanak adalah tinggi dan mencapai sasaran yang ditetapkan Pertubuhan Kesihatan Sedunia (WHO) iaitu melebihi 95 peratus bagi kebanyakan vaksin utama dalam program imunisasi,” katanya.

Dengan menekankan kepentingan imunisasi, beliau turut memberikan contoh angkasawan negara Datuk Dr Sheikh Muszaphar Shukor yang melalui pelbagai latihan dan cabaran sebelum terpilih sebagai calon untuk ke Stesen Angkasa Antarabangsa (ISS) pada 2007.

“Beliau terpilih kerana sihat tubuh badan dan mempunyai imuniti kuat. Bayangkan beliau tidak divaksinkan dan mungkin tidak lulus ujian yang ditetapkan yang menghalang beliau ke ISS,” kata Dr Adham.

Mengenai Program Imunisasi COVID-19 Kebangsaan, beliau berkata sehingga Ahad lepas, 78 peratus petugas barisan hadapan telah selesai diberikan dos vaksin lengkap dalam fasa satu manakala bagi tempoh sama, seramai 65,224 orang telah diberikan dos pertama dalam fasa kedua.

Beliau berkata hebahan mengenai program berkenaan akan diperluaskan melalui pihak institusi keagamaan berkaitan hukum pengambilan vaksin, pakar akademik mahupun badan bukan kerajaan agar rakyat tidak sangsi dengan pengambilan vaksin, sekali gus dapat mencapai sasaran sekurang-kurangnya 70 peratus populasi yang telah menerima vaksin.

Pada majlis sama, turut dilancarkan Coffee Table Book program imunisasi kebangsaan yang dihasilkan dengan kerjasama program kesihatan awam dan Program Immunise4Life yang memperincikan hasil temu ramah dengan pengurusan tertinggi KKM dan individu penting dalam menjayakan program imunisasi kebangsaan setakat ini.


Pesakit strok terima pencen ilat Perkeso

ALOR GAJAH 25 Ogos – Bekas kakitangan syarikat Dynacast (Melaka) Sdn. Bhd, Mohd Zulkipli Omar, 59, kini lumpuh anggota badan sebelah kiri akibat serangan angin ahmar Mei lalu menerima faedah pencen ilat bulanan berjumlah RM1,391.67 daripada Pertubuhan Keselamatan Sosial (Perkeso).

Timbalan Menteri Sumber Manusia, Awang Hashim berkata, bayaran membabitkan pencen ilat sebanyak RM891.67 dan bayaran faedah Elaun Layanan Sentiasa (ELS) berjumlah RM500.

“Mohd Zulkipli berkhidmat selama 11 tahun sebagai Ketua Operasi (Production) di syarikat berkenaan. Beliau mengalami strok kesan penyakit diabetes, hipertensi dan tekanan darah tinggi dihidapinya.

“OB juga mempunyai seorang isteri Norhayati berusia 59 tahun dans empat orang cahaya mata berusia 21 hingga 37 tahun,” katanya selepas melawat Mohd Zulkipli bersempena Majlis Penyerahan Faedah Perkeso dan Peralatan Pemulihan di Taman Kelemak Jaya di sini, hari ini yang turut dihadiri Pengarah Perkeso Melaka, Abd Razak Omar.

Pada majlis itu, beliau turut menyampaikan sumbangan peralatan pemulihan daripada Perkeso iaitu lampin pakai buang, susu dan ‘ripple mattress’ kepada Mohd Zulkipli.

“Semua majikan diingatkan untuk terus mencarum seperti ditetapkan di bawah Seksyen 4 dan Seksyen 5 Akta Keselamatan Sosial Pekerja 1969,” katanya.


Kebakaran Wisma Jakel: Polis ambil alih kes jika ada unsur khianat

SHAH ALAM, 3 Jan – Polis hanya akan mengambil alih siasatan kes kebakaran di Wisma Jakel, Seksyen 7 di sini sekiranya didapati terdapat unsur khianat dikesan, berdasarkan hasil laporan bomba.

Ketua Polis Daerah Shah Alam ACP Mohd Iqbal Ibrahim berkata setakat ini polis belum menerima apa-apa laporan daripada pemilik Wisma Jakel atau mana-mana pihak lain, berkaitan punca kebakaran bangunan itu.

“Kita hentilah (buat spekulasi) yang cuba menimbulkan kemarahan pekerja yang hilang pekerjaan. Kejadian ini kita tidak minta berlaku, jadi berhati-hatilah dalam mengeluarkan kenyataan,” katanya ketika ditemui berhampiran lokasi kejadian di Wisma Jakel, hari ini.

Katanya enam orang anggota polis termasuk dari cawangan trafik di Pusat Kawalan Hadapan (PKH) bersama petugas bomba ditempatkan di sekitar tempat kejadian bagi mengawasi keselamatan lokasi kebakaran.

Mohd Iqbal turut menasihatkan pengguna jalan raya supaya tidak meletakkan kenderaan atau berhenti di bahu jalan untuk melihat kerja-kerja pemunggahan barangan tekstil yang terselamat, atau sengaja meninjau tempat kejadian, kerana ia akan mengganggu lalu lintas.

“Saya nasihatkan (orang ramai) supaya tidak berhenti bagi mengambil gambar, atau apa sahaja tujuan supaya lalu lintas di kawasan ini dapat berjalan lancar, dan proses pemunggahan dapat dilaksanakan,” katanya.

Selepas bangunan lot kedai yang cukup terkenal di Shah Alam itu mengalami kemusnahan lebih 80 peratus akibat kebakaran pada awal 1 Jan lepas, Wisma Jakel sekali lagi dilaporkan terbakar tengah malam tadi apabila bilik simpanan kain langsirnya di tingkat atas bangunan itu dijilat api lewat tengah malam tadi.


PM tiba untuk lawatan negara sulung ke Kemboja

PHNOM PENH 23 Feb – Perdana Menteri Datuk Seri Ismail Sabri Yaakob tiba di Kemboja hari ini untuk lawatan negara dua hari bagi mengukuhkan lagi hubungan dua hala yang terjalin selama 65 tahun selain daripada perdagangan dan peluang pelaburan serta pergerakan rakyat antara kedua-dua negara.

Ketibaan Ismail Sabri di Lapangan Terbang Antarabangsa Phnom Penh pada pukul 5.20 petang waktu Malaysia disambut Menteri Kanan Jabatan Perdana Menteri  Datuk Dr Othsman Hassan yang mewakili Kerajaan Kemboja. Othsman juga merupakan menteri yang bertanggungjawab dalam hal ehwal masyarakat Islam di Kemboja.

Perdana Menteri diiringi Menteri Luar Datuk Seri Saifuddin Abdullah, Menteri Kanan Perdagangan Antarabangsa dan Industri  Datuk Seri Mohamed Azmin Ali, Timbalan Menteri Wilayah Persekutuan  Datuk Seri Jalaluddin Alias, Pengerusi Pihak Berkuasa Kemajuan Pekebun Kecil Perusahaan Getah (RISDA) Datuk Seri Mohd Salim Mohd Sharif dan pegawai kanan kerajaaan.

Beliau akan memulakan lawatan rasminya  Khamis ini dengan melawat tugu peringatan kemerdekaan dan meletakkan kalungan bunga diikuti dengan satu lagi  upacara meletak kalungan bunga di Monumen Preah Borom Ratanak Kaudh yang didirikan untuk memperingati mendiang Raja Norodom Sihanouk di kawasan sama.

Ismail Sabri juga akan diberikan sambutan rasmi dengan lagu kebangsaan kedua-dua negara dimainkan, diikuti dengan acara lintas hormat diiringi Hun Sen di Peace Palace Phnom Penh.

Perdana Menteri juga dijadualkan menghadiri majlis mengadap Raja Kemboja, Baginda Norodom Sihamoni, bertempat di Istana Negara sebelum berlepas ke Bangkok, Thailand.

Malaysia merupakan pelabur ketiga terbesar di Kemboja dengan Pelaburan Langsung Asing bernilai   US$3.53 billion (US$1 = RM4.18) antara 1994 hingga 2020, di belakang China dan Korea Selatan. Pelaburan Malaysia kebanyakannya di dalam sektor perbankan, telekomunikasi, penjanaan kuasa dan hiburan.

Antara syarikat Malaysia yang beroperasi di sini ialah  Maybank, CIMB Bank, Public Bank, Hong Leong Bank, Smart Axiata, Muhibbah Engineering, Sunway International, Nagaworld dan Leader.

Kemboja merupakan tuan rumah bagi ASEAN 2022 dan merupakan negara keempat dilawati Perdana Menteri sejak beliau mengangkat sumpah sebagai Perdana Menteri Kesembilan pada 21 Ogos tahun lepas.


Kerajaan tubuh CITF, urus Program Imunisasi COVID-19 Kebangsaan

PUTRAJAYA 17 Feb. – Kerajaan hari ini mengumumkan penubuhan pasukan petugas khas dikenali sebagai Badan Bertindak Imunisasi COVID-19 (CITF) untuk menguruskan Program Imunisasi COVID-19 Kebangsaan (PICK).

Menteri Sains, Teknologi dan Inovasi Khairy Jamaluddin berkata CITF akan diketuai oleh beliau sendiri selaku Menteri Penyelaras Program Imunisasi COVID-19 Kebangsaan yang akan membuat laporan kepada Jemaah Menteri.

Beliau berkata pasukan pengurusan CITF pula akan diselia oleh dua pengarah bersama iaitu Timbalan Ketua Pengarah Kesihatan (Kesihatan Awam) Datuk Dr Chong Chee Keong dan Timbalan Panglima Tentera Darat Leftenan Jeneral Datuk Mohammad Ab Rahman.

“Struktur CITF menekankan kepada tindakan bersepadu pelbagai kementerian dan badan kerajaan bagi memastikan PICK dapat dilaksanakan dengan kemas, lancar dan teratur dalam mencapai objektifnya.

“Majlis Keselamatan Negara (MKN), Kementerian Sains, Teknologi dan Inovasi (MOSTI) dan Kementerian Kesihatan Malaysia (KKM) akan bertindak sebagai urus setia CITF,” katanya pada sidang media mengenai penyelarasan CITF di sini hari ini.

Mengulas lanjut, Khairy berkata CITF telah mengadakan mesyuarat pertama semalam bagi memperincikan penyelarasan bidang tugas, struktur kerja dan perancangan keseluruhan PICK.

Menurutnya, dalam mesyuarat itu MKN turut membentangkan kertas kerja berkaitan Pusat Kawalan CITF di peringkat kebangsaan, negeri dan daerah serta mekanisme penyelarasan yang menghubungkan pelbagai peringkat ini.

Beliau berkata menerusi CITF, perkhidmatan kesihatan yang merangkumi bidang tugasan pengurusan logistik vaksin; pendaftaran; mengenal pasti kategori penerima vaksin; pemantauan pasca vaksinasi; pentadbir vaksin; pusat imunisasi di fasiliti KKM dan pengurusan sumber manusia akan diselaraskan dengan perkhidmatan bukan kesihatan.

“Perkhidmatan bukan kesihatan bertanggungjawab bagi pengurusan logistik (utiliti, tempat letak kereta, ICT dan peralatan bukan ICT); dokumentasi, rekod dan pendaftaran; pengurusan maklumat geodata raya; komunikasi strategik; pentadbir pusat vaksin di fasiliti awam; pengurusan pengangkutan penerima vaksin; pengurusan sumber manusia; bahagian dan agensi dan sukarelawan.

Khairy berkata pasukan beruniform termasuk Polis Diraja Malaysia (PDRM), Angkatan Tentera Malaysia (ATM), Jabatan Bomba dan Penyelamat (JBPM) serta Angkatan Pertahanan Awam Malaysia (APM) akan terlibat sepanjang PICK berlangsung.